Návrh zákona o zájazdoch – vyhodnotenie pripomienok

	Autor
	Pripomienka
	Spôsob vyhodnotenia

	MDaV SR
	1. Všeobecná pripomienka k § 3 ods. 2
§ 3 Zájazd odsek (2) a) Zájazdom nie je kombinácia jedného druhu cestovnej služby.....alebo ak cena týchto iných služieb cestovného ruchu nepredstavuje viac ako 25% z celkovej ceny kombinácie cestovných služieb – neviem si predstaviť ako sa to bude v praxi vyčíslovať pri cene za balík. Vzhľadom na to že je to v EU smernici tak sa stým asi  nedá  nič robiť,  len transponovať. 



	Ako je uvedené v pripomienke, ustanovenie § 3 ods. 2 prvej pracovnej verzie návrhu zákona o zájazdoch je v súlade so Smernicou o balíkoch cestovných služieb a spojených cestovných službách („smernica“), od ktorej sa vzhľadom na úplnú harmonizáciu nie je možné odchýliť. Rozumieme, že v praxi zrejme nebude možné úplne vylúčiť vznik problémov pri aplikácii daného ustanovenia. Za účelom eliminácie rizík a zabezpečenia čo najväčšej určitosti právneho predpisu sme sa rozhodli do textu návrhu zákona o zájazdoch výslovne uviesť hranicu 25%, ktorá je síce uvedená len v preambule smernice, ale považujeme za potrebné ju v texte presne stanoviť. 
 

	
	2. Všeobecná pripomienka k § 6 
§ 6 Povolenie na prevádzkovanie CK, ods.2 – povolenie na výkon činnosti CK by podľa návrhu, malo vydávať MDV SR nie ako doteraz MV SR, živnostenský odbor. To je zásadná zmena – znamenalo by to zrejme novú kompetenciu sekcie, rezortu, nových pracovníkov, atď. To by bolo zrejme potrebné prerokovať aj s MV SR (urobilo tak už MH SR?? Či je to len ich návrh bez konzultácií s dotknutými rezortmi??), poznať  pohľad/názor a stanovisko MV SR, je to zásah do živnostenského zákona. Možno by bola potrebná/pomohla by analýza/štúdia, ktorá by určila optimálne riešenie.

	Na základe záverov analýzy Centra pre hospodárske otázky MH SR („CHO“) v prípade alternatívy, podľa ktorej by po zaplatení poplatku do fondu musel ísť obchodník ešte na živnostenský úrad a požiadať o vydanie živnostenského oprávnenia, by sa vytvoril trojstranný vzťah, ktorý by neúmerne zaťažoval povinného obchodníka a skomplikoval celý systém s ohľadom na jeho kontrolu a výkon dozoru. Preto CHO nepovažovalo za vhodné do tohto systému zahrnúť aj živnostenské úrady a výkon činnosti navrhli viazať na povolenie vydávané MDaV SR. Tento model bol aj s ohľadom na povahu podnikania v cestovnom ruchu formou predaja zájazdov či spojených cestovných služieb vyhodnotený ako vhodnejší oproti živnostenským oprávneniam vydávaným iba na základe preukázania odborného vzdelania. Samozrejme, jedná sa len o prvú pracovnú verziu návrhu zákona, ktorá bude predmetom diskusií s dotknutými subjektmi. MH SR o režime udeľovania povolení rokovalo s MV SR a za účelom širokej diskusie o tejto otázke ako jednej z kľúčových osloví MV SR so žiadosťou o účasť na rokovaní pracovnej skupiny.


	
	3. Všeobecná pripomienka
Pre komplexné posúdenie by bolo potrebné poznať aj formu bankovej záruky resp. garančného fondu, jeho postavenie, kto ho bude mať na starosti, rozsah a úpravu práv a povinností, atď. Toto by mohla byť asi skôr parketa rezortu dopravy.  V súčasnosti vydáva živnosti živnostenský odbor (MV SR), kontrolu vykonáva SOI (MH SR) a cestovný ruch patrí rezortu dopravy. Takže sa to dotýka týchto troch rezortov, ktoré by mohli mať vzťah k záruke.

	V súvislosti s o zabezpečením ochrany proti úpadku   CHO vypracovalo analýzu, ktorá Vám bola zaslaná a súčasťou ktorej je vyhodnotenie optimálnej formy zriadenia garančného fondu. Samotná otázka ochrany proti úpadku však nie je uzatvorená a bude predmetom rokovaní v rámci pracovnej skupiny. 


	
	4. Obyčajná pripomienka
V celom návrhu zákona odporúčame zvážiť používanie výrazu „osoba usadená“ vo všetkých tvaroch (vzhľadom na ustanovenia Obchodného zákonníka), resp. odkaz na zákon č. 136/2010 Z. z. uviesť pri prvom použití tohto výrazu. Odporúčame zvážiť používanie výrazu „usadená“ a zohľadniť § 21 Obchodného zákonníka. Odkaz na pozn. pod čiarou odporúčame umiesť pri prvom použití výrazu „usadená“ a vypustiť slová „v znení neskorších predpisov“.
	Pripomienka bola akceptovaná. Pri prvom použití výrazu „usadená“ sme uviedli odkaz na zákon č. 136/2010 Z. z. 
V predpise bolo potrebné upraviť osobitný režim pre osoby usadené v rámci EÚ a ostatné zahraničné osoby.

	
	5. Obyčajná pripomienka k § 6a ods. 1 písm. b)
Navrhli vložiť slovo „podniku“.

	Pripomienka bola akceptovaná.

	
	6. Obyčajná pripomienka k § 6aa ods. 4
Odporúčame preformulovať znenie prvej vety pre nezrozumiteľnosť.
	Pripomienka bola akceptovaná. Revidované znenie je: „Ak je preukázané, že žiadateľ spĺňa určené podmienky, ministerstvo vydá na žiadosť osôb oprávnených konať v mene žiadateľa povolenie pred zápisom žiadateľa do obchodného registra, inak žiadosť zamietne. Oprávnenie prevádzkovať cestovnú kanceláriu vzniká osobám podľa prvej vety dňom ich zápisu do obchodného registra.“


	
	7. Obyčajná pripomienka k § 12
Odporúčame v odsekoch 4, 5 a 6 konkretizovať časové údaje.. kalendárneho mesiaca nasledujúceho po.., do 10 dní od.., do päť dní od...
	Pripomienky boli akceptované.  Revidované znenie je:
„(4) Cestovná kancelária je povinná doručovať poistiteľovi údaje za príslušný mesiac z oddelenej mesačnej evidencie podľa odseku 3 najneskôr do pätnásteho dňa nasledujúceho kalendárneho mesiaca; na žiadosť ministerstva poskytne cestovná kancelária bez zbytočného odkladu tieto informácie aj ministerstvu.

(5) Poistiteľ je povinný
a) informovať ministerstvo o vzniku alebo zmene poistenia podľa § [TBA], ktorá nastala na základe nárastu tržieb za zájazdy alebo spojené cestovné služby v porovnaní s plánovanými tržbami uvádzanými cestovnou kanceláriou pri uzatváraní pôvodného poistenia, alebo na základe inej zmeny rizika úpadku do 10 dní od vzniku alebo zmeny poistenia, 
b) predložiť zmluvu o poistení pre prípad úpadku cestovnej kancelárie do 10 dní od doručenia výzvy ministerstva na jej predloženie,
c) informovať bez zbytočného odkladu ministerstvo o vzniku poistnej udalosti a  o rozsahu poskytnutého poistného plnenia,
d) informovať ministerstvo o tom, že cestovná kancelária odmietla návrh na zmenu poistenia do 10 dní od odmietnutia návrhu na zmenu poistenia.

(6) Cestovná kancelária a poistiteľ sú povinní informovať ministerstvo o zániku poistenia do piatich dní od zániku poistenia.“


	
	8. Obyčajná pripomienka k § 13 ods. 2 písm. b) 
Odporúčame slová „aj cestovnej agentúry, ako aj ich“ nahradiť slovami „o cestovnej agentúre, ich“.
	Pripomienky boli akceptované preformulovaním predmetného ustanovenia.  Revidované znenie je: „b) obchodnom mene, sídle alebo mieste podnikania, telefónnom čísle a adrese elektronickej pošty cestovnej kancelárie a v prípade predaja zájazdu prostredníctvom cestovnej agentúry aj cestovnej agentúry“


	
	9. Obyčajná pripomienka k § 13 ods. 2 písm. e) 
Odporúčame preformulovať v súlade s úvodnou vetou. 
	Pripomienka bola akceptovaná. Revidované znenie je: „e) podmienke dosiahnutia minimálneho počtu účastníkov pre realizáciu zájazdu a lehote, v ktorej najneskôr musí byť cestujúci písomne informovaný o odstúpení od zmluvy z dôvodu nedosiahnutia minimálneho počtu cestujúcich ustanoveného v zmluve“


	
	10. Obyčajná pripomienka k § 22 ods. 1 
Odporúčame za slovo „majetkovej“ vložiť slovo „škody“.  Odporúčame slová „nemajetkovej škody“ nahradiť slovami „nemajetkovej ujmy.
	Pripomienky boli akceptované.

	
	11. Obyčajná pripomienka k § 22 ods. 4 
Odporúčame vypustiť vetu pre nadbytočnosť. 
	Pripomienka bola akceptovaná.

	
	12. Obyčajná pripomienka k § 24 ods. 2 písm. b) 
V súlade s čl. 16 smernice odporúčame slovo „opatrenia“ nahradiť slovom „riešenia“.
	Pripomienka bola akceptovaná.

	
	13. Obyčajná pripomienka k § 24 ods. 3 
Odporúčame vypustiť slova „na pomoc“.
	Pripomienka bola akceptovaná.

	
	14. Obyčajná pripomienka k § 27 
Odporúčame v súlade s čl. 21 smernice slovo „objednávke“ nahradiť slovom „rezervácii“.
	Pripomienka bola akceptovaná.

	SLASPO
	1. K § 1 ods. 1 písmeno a) 
navrhujeme vypustiť slovo "niektoré" vo vete:
„tento zákon upravuje niektoré podmienky podnikania v oblasti cestovného ruchu“

	Pripomienka nebola akceptovaná. Navrhovaný právny predpis nebude komplexne upravovať podmienky podnikania v oblasti cestovného ruchu, niektoré podmienky podnikania zostanú naďalej upravené aj v iných predpisoch (ObZ, daňové a účtovné predpisy a pod.). Ide o zaužívané legislatívno-technické vyjadrenie názvu právneho predpisu.


	
	2. K § 2 ods. 1 písmeno a) bod 2 
navrhujeme zvážiť zadefinovanie slov "prirodzená súčasť" 
Odôvodnenie:
predpokladáme, že je to napr. ubytovanie na lodi - "cruiser" - alebo v spacom vagóne vlaku 

	Pripomienka nebola akceptovaná. To, čo sa rozumie pod spojením „prirodzená súčasť“ bude bližšie objasnené v dôvodovej správe. Nepovažujeme za vhodné uvedené špecifikovať v zákone, aby sa nezúžil význam ustanovenia zamýšľaný smernicou.

	
	3. K § 2 ods. 1 písmeno a) bod 2 
za bod 2 navrhujeme vsunúť nový bod 3, ktorého znenie by bolo nasledovné:
„3. stravovanie, aj pokiaľ je súčasťou ceny za ubytovanie“ (body 3 a 4  by sa prečíslovali ako 4 a 5)
Odôvodnenie:
navrhujeme vsunúť, nakoľko aj stravovanie je cestovnou službou

	Pripomienka nebola akceptovaná. Cestovné služby sú taxatívne vymedzené v smernici a preto nie je možné zavádzať cestovné služby iného charakteru a od znenia smernice sa tak odkloniť. V súlade s bodom 17 preambuly smernice, ak je stravovanie poskytované ako súčasť ubytovania, nie je samostatnou službou, preto stravovanie nie je vhodné výslovne vyčleniť ako samostatnú cestovnú službu. Podľa okolností prípadu môže byť považované za „iné služby cestovného ruchu“ podľa § 2 ods. 1 písm. a) bodu 4 zákona. 


	
	4. K § 2 ods. 1 písmeno a) bod 3 
navrhujeme zahrnúť aj iné vozidlá, nielen dvojkolesové motorové vozidlá, ktoré si vyžadujú preukaz skupiny A (napr. snežný skúter, ...),
zároveň odporúčame označovanie zosúladiť s medzinárodne používanou klasifikáciou (medzinárodné vodičské preukazy).

	Vzhľadom na úplnú úroveň harmonizácie nie je možné sa v tejto časti odchýliť od znenia smernice a  pojem je prispôsobený slovenskej právnej terminológii a slovenskej legislatíve transponujúcej európske predpisy obsiahnuté v definícii v čl. 3 ods. 1 písm. c) smernice. Navyše, toto navrhované rozšírenie aj napríklad na snežný skúter by bolo neúčelné, keďže podľa návrhu zákona je možné prenájom takéhoto snežného skútru klasifikovať ako inú službu cestovného ruchu, a teda pri kombinácii s inými cestovnými službami sú podmienky vzniku zájazdu resp. spojených cestovných služieb nastavené menej prísne.


	
	5. K § 2 ods. 1 písmeno b) 
v Občianskom zákonníku sa používa pojem "objednávateľ"

	Návrh zákona by mal nahradiť úpravu zmluvy o obstaraní zájazdu upravenú v OZ. Za účelom jasnosti a určitosti zákona návrh zákona pracuje len s pojmom „cestujúci“, rovnako ako smernica.


	
	6. K § 2 ods. 1 písmeno c)  
nie je zrejmé, kto je "poskytovateľ cestovných služieb" , odporúčame pojem definovať 

	To, čo sa rozumie pod spojením „poskytovateľ cestovných služieb“ môže byť prípadne bližšie objasnené v dôvodovej správe. Nepovažujeme za nevyhnutné definovať tento pojem priamo v zákone, nakoľko definícia by bola tautológiou (poskytovateľom cestovných služieb je obchodník poskytujúci cestovné služby).


	
	7. K § 2 ods. 1 písmeno h) 
odporúčame definovať pojem "zmluvné strany", 
nie je zrejmé, v ktorej fáze zmluvného vzťahu má prísť k takejto dohode,
navrhujeme zmeniť celú formuláciu takto:
„h)  repatriáciou návrat cestujúceho na miesto, ktoré si zmluvné strany dohodli v zmluve o zájazde ako miesto návratu“
Odôvodnenie:
nejednoznačnosť navrhovanej úpravy

	Máme za to, že spojenie „zmluvné strany“ postačí bližšie objasniť v dôvodovej správe. Pokiaľ ide o repatriáciu, miesto, kde budú cestujúci v rámci repatriácie dopravení nemusí byť dohodnuté už v zmluve o zájazde ako miesto návratu. Text v pripomienke je v porovnaní so znením smernice reštriktívny. Zmyslom tejto formulácie je umožniť, aby sa zmluvné strany mohli spoločne dohodnúť aj na inom mieste po uzatvorení zmluvy o zájazde („alebo na iné miesto, na ktorom sa zmluvné strany dohodnú“). 

	
	8. K § 3 ods. 1 písmeno a) 
navrhujeme odstrániť slovo „ak“ na konci vety v Ods. 1 a uviesť ho až v písmene a)
Odôvodnenie:
gramatická nesprávnosť

	Pripomienka nebola akceptovaná, formulácia je v súlade so zaužívanú legislatívnou technikou.

	
	9. K § 5 ods. 5 
za potrebné považujeme detailnejšie upraviť pojem sprostredkovanie predaja zájazdu (napr. ak by cestovná agentúra predala zájazd, neodviedla cestovnej kancelárii peniaze – nie je jasné, či má cestovná kancelária povinnosť klientovi služby poskytnúť),
odkaz na ods. 3 písm. d) je nepresný, v odkaze sa definuje činnosť cestovnej kancelárie, v ods. 5 sa uvádza cestovná agentúra.

	Vo vzťahu k cestujúcim je vždy zodpovedná cestovná kancelária bez ohľadu na to, či si voči nej splní svoje povinnosti cestovná agentúra. Tento sprostredkovateľský vzťah by mal byť bližšie upravený medzi CA a CK, je na ďalšej diskusii, či má byť takýto vzťah predmetom zákonnej úpravy.
Pokiaľ ide o odkaz v ods. 5, zvážime preformulovanie ustanovenia za účelom jasnejšieho textu.


	
	10. K § 6 ods. 2 
nie je zrejmé previazanie na Živnostenský zákon, a či charakter povolenia vydávaného ministerstvom bude mať konštitutívny alebo deklaratórny charakter.

	Prevádzkovanie CK v zmysle návrhu nie je koncipované ako živnosť, ale ako osobitné povolenie na výkon podnikania mimo režimu živnostenského zákona vydávané MDaV SR, ktoré by malo konštitutívny účinok. Otázka povolení/živností však stále nie je uzatvorená a bude predmetom ďalších diskusií v rámci pracovnej skupiny.

	
	11. K § 6 ods. 3 písm. c) a d) 
tieto podmienky môže žiadateľ ťažko splniť vopred, navrhujeme poskytnutie lehoty na doloženie splnenia týchto podmienok.

	Keďže ide o pripomienku vzťahujúcu sa na povolenie na prevádzkovanie cestovnej kancelárie, nie je možné ju vyhodnotiť z dôvodu, že otázka povolení/živností stále nie je uzatvorená a bude predmetom ďalších diskusií v rámci pracovnej skupiny.

	
	12. K § 6 ods. 3 
navrhujeme k podmienkam pridať aj odbornú spôsobilosť žiadateľa, v Živnostenskom zákone je prevádzka cestovnej kancelárie a cestovnej agentúry viazaná na živnosť, ktorá sa viaže aj na určitý stupeň vzdelania

	Keďže otázka povolení/živností stále nie je uzatvorená a bude predmetom ďalších diskusií v rámci pracovnej skupiny, nie je možné túto pripomienku zatiaľ vyhodnotiť. Požiadavku odbornej spôsobilosti sme považovali za formálnu a brániacu vstupu do podnikania, z toho dôvodu sme ju v návrhu zákona vypustili. 

	
	13. K § 6 ods. 8 
navrhujeme zvážiť (rozšíriť) definíciu dôveryhodnosti aj o rodinných príslušníkov - z praxe sú známe prípady keď spoločník založí novú cestovnú kanceláriu napr. na manželku, syna alebo blízke osoby, preto považujeme za potrebné predvídať a riešiť aj takéto prípady.

	Pripomienka nebola akceptovaná. Táto podmienka by neodôvodnene obmedzovala právo podnikať (čl. 35 Ústavy SR) a preto ju nie je možné stanoviť.

	
	14. K § 6a ods. 2 písm. d) 
znenie navrhujeme upraviť takto:
„d) doklady preukazujúce splnenie ostatných podmienok podľa § 6 ods. 3, najmä zmluva o poistení pre prípad úpadku, , doklad o zaplatení poistného a  „vinkulovaní“ sumy vo výške spoluúčasti v prospech poistiteľa, ak bola v poistnej zmluve spoluúčasť dohodnutá, alebo zmluva o bankovej záruke v rozsahu podľa [TBA],“
Odôvodnenie:
spoluúčasť sa nehradí dopredu, je zložená a vinkulovaná v prospech poistiteľa

	Pripomienka bola akceptovaná. Nové revidované znenie znie ale nasledovne: 

„d) doklady preukazujúce splnenie ostatných podmienok podľa § 6 ods. 3, najmä zmluva o poistení, platné poistné podmienky, doklad o zaplatení poistného a zložení sumy vo výške spoluúčasti v prospech poistiteľa, ak bola v poistnej zmluve spoluúčasť dohodnutá alebo zmluva o bankovej záruke v rozsahu podľa [TBA],“


	
	15. K § 6ab 
nie je zrejmé, kto a ako bude kontrolovať plnenie povinností - doteraz vykonávali kontrolu inšpektori Slovenskej obchodnej inšpekcie, z textu nie je jasné, či na to bude určený nejaký osobitný orgán/komisia alebo organizačný útvar Ministerstva hospodárstva a aké bude mať kompetencie.

	Kontrolu bude vykonávať predovšetkým SOI a niektoré sankčné právomoci by v prípade zachovania režimu povolení podľa návrhu zákona malo mať MDaV SR. Uvedené bude upravené v časti upravujúcej sankcie, ktorá bude doplnená (pozn. ide o ustanovenia § 28 a nasl., ktoré neboli predmetom úpravy zaslanej v prvej pracovnej verzii návrhu zákona).


	
	16. K § 6ab ods. 1 písm. d)  
navrhujeme vypustiť slovo „dobrovoľného“. „Nedobrovoľné“ vrátenie povolenia je predsa jeho odobratie ministerstvom.
navrhujeme tiež medzi dôvody zániku povolenia uviesť odobratie povolenia ministerstvom.

	Pripomienka čiastočne akceptovaná. Slovo „dobrovoľné“ je v texte podstatné, nakoľko popisuje prípad, keď sa CK rozhodne ukončiť svoju podnikateľskú činnosť a dobrovoľne vráti povolenie. Je potrebné rozlišovať medzi prípadmi, kedy povolenie zaniká zo zákona a kedy ministerstvo povolenie môže/musí odobrať. Pokúsime sa však ustanovenie preformulovať v zmysle, že „povolenie zaniká dňom uvedeným v oznámení cestovnej kancelárie o ukončení podnikania“.


	
	17. K § 6ab ods. 2 písm. b) 
navrhujeme ustanovenia písmena b) presunúť do odseku 3.
Odôvodnenie:
pokiaľ CK prestane spĺňať podmienky, malo by byť odobranie licencie automatické

	V prípade, ak CK prestane spĺňať podmienky podľa tohto zákona rozhodujúce pre udelenie povolenia, sa javilo ako vhodnejšie ponechať na uvážení ministerstva podľa okolností daného prípadu rozhodnúť o odobratí/neodobratí povolenia. V prípade presunutia do odseku 3 by aj pre prechodné/nezávažné/krátkodobé nesplnenie podmienok muselo ministerstvo obligatórne povolenie odobrať. 


	
	18. K § 7 ods. 1 písm. d) 
navrhujeme preformulovať text takto:
„d) údaj o tom, že cestovná kancelária ministerstvu predložila platnú zmluvu o poistení pre prípad úpadku a informácie v rozsahu: názov poisťovateľa, poistná suma, spôsob uplatnenia práv z poistnej zmluvy alebo zmluvu o bankovej záruke pre prípad úpadku,“
Odôvodnenie:
logika textu

	Pripomienka bola akceptovaná. Revidované znenie znie nasledovne:
„d) údaj o tom, že cestovná kancelária ministerstvu predložila platnú zmluvu o poistení alebo zmluvu o bankovej záruke pre prípad úpadku a informácie o poistení v rozsahu: názov poistiteľa, poistná suma a spôsob uplatnenia práv z poistnej zmluvy alebo informácie o  bankovej záruke v rozsahu: názov banky, zaručená suma/suma zabezpečená bankovou zárukou a spôsob uplatnenia práv z bankovej záruky,“


	
	19. K § 8 ods. 1 písm. e) 
navrhujeme upraviť text takto:
„e) mať zabezpečenú ochranu cestujúcich v prípade svojho úpadku podľa [TBA].“
Odôvodnenie:
spresnenie znenia

	Pripomienka nebola akceptovaná. Názov celej časti návrhu zákona, na ktoré toto ustanovenie odkazuje, je Ochrana pre prípad úpadku, preto sa slovo „cestujúcich“ javí ako nadbytočné.

	
	20. K § 9 ods. 1 písm. b) 
navrhujeme vypustiť spojenie „ na jeho žiadosť“
Odôvodnenie:
povinnosť by mala byť automatická

	Pripomienka bola akceptovaná. 

	
	21. K § 10 ods. 1 
keďže cestovná kancelária môže ochranu pred úpadkom zabezpečiť okrem poistenia aj prostredníctvom bankovej záruky, nie je možné uložiť jej povinnosť uzavrieť poistnú zmluvu a tým vylúčiť použitie bankovej záruky. Navrhujeme v časti ochrana proti úpadku zadefinovať spôsoby zabezpečenia ochrany cestovnej kancelárie proti úpadku - poistenie, banková záruka a až potom upraviť ich podmienky pre každý z nich.

navrhujeme vymeniť slovo „dohodnúť“ za „uzatvoriť“
Odôvodnenie:
spresnenie znenia

	Pripomienka bola akceptovaná. Predkladateľ vytvorí všeobecné ustanovenie s povinnosťou CK mať ochranu pre prípad úpadku prostredníctvom uzatvorenej zmluvy o bankovej záruke alebo zmluvy o poistení.

Slovo „dohodnúť“ sme vymenili za „uzatvoriť“.

	
	22. K § 10 ods. 1 
absentuje definícia, čo sa bude považovať za úpadok cestovnej kancelárie, ak sa úpadok má definovať v zmysle Zákona o konkurze, je to potrebné uviesť.
otázne sú napr.  
· rozhodný čas pre poistnú udalosť, 
· vyhlásenie úpadku ,
· prípad, ak by cestovná kancelária neposkytla služby a neskôr sa preukázalo, že dôvodom neposkytnutia bol úpadok cestovnej kancelárie (v momente, keď cestovná kancelária začne mať problémy, ešte nie je isté, že ide skutočne o úpadok v zmysle ustanovení Zákona o konkurze, ak sa za dátum vzniku poistnej udalosti berie vyhlásenie úpadku (konkurzu), potom de facto plnenie, napr. repatriácia, nastáva pred vznikom poistnej udalosti). 


	Pripomienka zatiaľ nebola akceptovaná. Úpadok je zadefinovaný v zmysle zákona o konkurze, v návrhu zákona o zájazdoch je odkaz na Zákon o konkurze uvedený. Daná otázka, pokiaľ ide o prípadné praktické nejasnosti, bude ešte predmetom diskusií.

	
	23. K § 10 ods. 1 písm. a) b) c) 
navrhujeme doplniť písmeno a) textom: „pre ktoré sa písomná forma vyžaduje“
Odôvodnenie:
pre písm. b), c) sa už písomná forma vyžaduje, nakoľko podlieha preukázaniu relevantných dokladov dojednania zmluvy o zájazde cestujúceho s CK, úhrady preddavku a pod. Je potrebné uviesť povinnosť nahlásenia poistnej udalosti písomnou formou a aj lehotu do ktorej je možné poistnú udalosť nahlásiť pre bod 1 b),c).

	Text navrhovaný v pripomienke nekorešponduje s textom v návrhu zákona, z toho dôvodu si predkladateľ dovoľuje požiadať o spresnenie požiadavky vyjadrenej v pripomienke.


	
	24. K § 10 ods. 2 
text sa javí ako nekompletný, navrhujeme doplniť vypadnuté slovo „ustanovenia“, tak, že znenie bude nasledovné:
„Na poistenie pre prípad úpadku sa vzťahujú primerane ustanovenia osobitného predpisu,[footnoteRef:1]) ak tento zákon neustanovuje inak.“  [1: ] 


	Pripomienka bola čiastočne akceptovaná. Revidované znenie je znie nasledovne: „Na poistenie pre prípad úpadku sa vzťahuje primerane osobitný predpis,[footnoteRef:2]) ak tento zákon neustanovuje inak.“  [2: ) Zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov.] 



	
	25. K § 10 ods. 3 
označenie poisťovne ako zmluvnej strany, s ktorou je uzavretá poistná zmluva pre prípad úpadku, je potrebné v celom predpise používať jednotne - v tomto odseku je použitý pojem „poistiteľ", inde napr. „poisťovňa" (§ 7 ods. 1 písm. d)). 
výraz "Povolenie na podnikanie" je nepresný, odporúčame formulovať presnejšie v súlade so Zákonom o poisťovníctve. 
navrhujeme úpravu znenia takto:
„Poistenie pre prípad úpadku možno uzatvoriť len s poistiteľom, ktorému bolo udelené povolenie na podnikanie v oblasti uvedenej v odseku 1. V poistnej zmluve poisťovňa okrem iného určí, akou sumou sa cestovná kancelária podieľa na poistnom plnení (spoluúčasť).“
Odôvodnenie:
spoluúčasť býva uvedená v poistnej zmluve, ak by bola uvedená vo všeobecných poistných podmienkach, poisťovňa by musela pre každú cestovnú kanceláriu pripraviť iné všeobecné poistné podmienky (spoluúčasť na prípadnej škode nebude vždy a pre všetky cestovné kancelárie rovnaká).

	Pripomienka bola akceptovaná. V danom ustanovení použití pojem „poisťovňa“ bol zmenený na „poistiteľ“. Druhá veta bola vypustená pre nadbytočnosť, keďže je to upravené v právnej úprave poistných vzťahov.

Revidované znenie daného ustanovenia znie: „Poistenie pre prípad úpadku možno uzatvoriť len s poistiteľom, ktorému bolo udelené povolenie na podnikanie v oblasti uvedenej v odseku 1.“ 


	
	26. K § 10 ods. 4 
nie sú stanovené percentá, preto nie je jasné či má dôjsť aj k zmene percenta na stanovenie dostatočnej poistnej sumy. Vzhľadom na bod 5 by sa mali minimálne hodnoty % navýšiť. 
Pri nových cestovných kanceláriách existuje hrozba podpoistenia, teda riziko dojednania nízkej poistnej sumy, nakoľko cestovná kancelária nevie reálne odhadnúť plánované tržby z predaja zájazdov a nie je možné sa oprieť ani o žiadnu históriu. Pre nové cestovné kancelárie by mala byť povinná spodná hranica percenta vyššia.


	Určenie minimálnej výšky poistnej sumy je predmetom analýzy vypracovanej Centrom pre hospodárske otázky MH SR. V prípade nových CK by malo byť úlohou poisťovní posúdiť poistné riziko a na základe toho určiť poistnú sumu. Zákonom je stanovená len minimálna výška poistnej sumy. Otázka ochrany proti úpadku však ešte nie je uzatvorená a bude predmetom ďalších diskusií v rámci pracovnej skupiny.

	
	27. K § 10 ods. 5 
navrhujeme nasledujúce znenie poslednej vety: „Cestovná kancelária je povinná v priebehu trvania poistenia poistnú sumu na jej povinnú minimálnu výšku, podľa odseku 4 tak, aby v prípade poistnej udalosti boli uspokojené všetky nároky cestujúcich podľa odseku 1 a 9, s možnosťou uplatnenia práva na odstúpenie poistiteľa od poistnej zmluvy pre nesplnenie tejto povinnosti. V prípade, že nároky cestujúcich presiahnu dohodnutú výšku poistnej sumy, bude vo výške rozdielu uspokojený v plnej výške podľa § [TBA].“ 
Odôvodnenie:
spresnenie znenia, ak by sa jednalo o „cestujúceho“ v jednotnom čísle, potom by musela byť určená poistná suma na osobu
súčasné znenie, podľa ktorého má platiť, že ak by bola cestovná kancelária podpoistená, budú nároky cestujúcich uspokojené z garančného fondu, považujeme za rizikové – môže sa stať to, že sa budú cestovné kancelárie zámerne podpoisťovať (záleží ale aj na nastavení garančného fondu a kontrolách – Slovenská obchodná inšpekcia doposiaľ nekontrolovala správnosť poistnej zmluvy)


	Pripomienka bola čiastočne akceptovaná. Revidované znenie je nasledovné: „Cestovná kancelária je povinná udržiavať v priebehu trvania poistenia minimálnu výšku poistnej sumy podľa odseku 4 tak, aby v prípade poistnej udalosti boli uspokojené všetky nároky cestujúcich podľa odseku 1 a 9. V prípade, že nároky cestujúcich presiahnu dohodnutú výšku poistnej sumy, budú vo výške rozdielu uspokojené podľa § [TBA].“


V súčasnosti majú poisťovne povinnosť poisťovať aspoň na zákonom určenú minimálnu výšku poistnej sumy, pričom by mali posudzujú poistné riziko. 

Systém zabezpečenia ochrany proti úpadku bude však ešte predmetom rokovaní.

	
	28. K § 10 ods. 6 
nie je zrejmé, aké náklady sú zahrnuté v pojme „odôvodnene predvídateľné náklady“ 
nie je jasné, aký význam má zvýraznené spojenie:
„Poistenie pre prípad úpadku sa musí vzťahovať na odôvodnene predvídateľné náklady, ktoré zahŕňajú najmä všetky platby prijímané cestovnou kanceláriou od cestujúceho alebo v jeho mene za zájazdy alebo spojené cestovné služby, pričom sa zohľadní doba od zaplatenia preddavkov a konečných platieb do poskytnutia zájazdu alebo cestovných služieb tvoriacich spojené cestovné služby, ako aj predpokladané náklady na repatriáciu v prípade úpadku cestovnej kancelárie, ktorá zabezpečuje prepravu.“  


	Pojem „odôvodnene predvídateľné náklady“ bude na príkladoch špecifikovaný v dôvodovej správe, tieto náklady budú závisieť od konkrétnych okolností konkrétneho prípadu. Priamo v texte je už príkladom uvedené, od akých skutočností bude toto posúdenie závisieť („sa zohľadní“), napríklad doba od zaplatenia preddavku a platieb (čím skôr sa zaplatí, tým sú odôvodnene predvídateľné náklady nižšie).

	
	29. K § 10 ods. 7 
za otázne považujeme, ak cestovná kancelária zmení poisťovňu, či "nová" preberie aj zájazdy predané pred účinnosťou poistnej zmluvy, alebo naďalej bude plniť pôvodná poisťovňa podľa času predaja zájazdu (prípadne nie je jasné čo by sa stalo, ak by daná poisťovňa medzitým skončila s produktom alebo úplne odišla z trhu úplne odíde z trhu), 
navrhujeme úpravu znenia takto:
„Cestovná kancelária je povinná zabezpečiť pre svojich klientov takú ochranu pre prípad úpadku, aby sa poistenie vzťahovalo na všetky zájazdy a spojené cestovné služby poskytnuté počas podnikania bez ohľadu na to, kedy boli zakúpené alebo kedy sa objavili  dôsledky úpadku.“

Odôvodnenie:
Pôvodné znenie je príliš kauzistické, ale nerieši celkový problém, pretože ak cestovná kancelária zmení poisťovňu, nie je samozrejmé, aby  "nová" poisťovňa  prebrala aj zodpovednosť za zájazdy predané pred účinnosťou poistnej zmluvy. To, či bude pôvodná poisťovňa  schopná poskytnúť poistné plnenie podľa času predaja zájazdu (teoreticky aj niekoľko rokov) závisí od toho, či  by napr. daná poisťovňa medzitým neskončila s produktom alebo úplne odišla z trhu. 
Vhodné poistné krytie je vždy výsledkom konkrétneho dohovoru medzi poisťovňou a CK, pričom obsah a rozsah poistného krytia sa odrazí  samozrejme aj na cene. Je na CK aby si zabezpečila také krytie, ktoré vyhovuje jej kapitálovému vybaveniu, obratu a obchodným plánom.
To aký variant poisťovňa ponúkne vyplýva z jej vnútorného nastavenia voči riziku a je významným prvkom pri kalkulácii poistného.
Možné varianty sú najmä:
1. Poistenie sa vzťahuje na všetkých klientov postihnutých úpadkom počas platnosti poistnej zmluvy, bez ohľadu na to, kedy  kúpili zájazd  
2. poistenie sa vzťahuje na klientov , ktorí uzavreli zmluvu o zájazde počas platnosti poistenia insolventnosti , bez ohľadu na to, kedy došlo k poistnej udalosti ( t.j. insolventnosti CK)
3. poistenie sa vzťahuje na klientov , ktorí počas platnosti poistenia insolventnosti  uzavreli zmluvu o zájazde a aj poistná udalosť  ( t.j. insolventnosť CK) nastala počas platnosti tejto zmluvy 


	Pripomienka bola akceptovaná. 

	
	30. K § 10 ods. 8 
nie je zrejmý pojem "podmienky poistenia", predpokladáme, že má ísť o informácie relevantné pre cestujúceho, nie pre cestovnú kanceláriu ako poistníka a poisteného, 
navrhujeme úpravu znenia nasledovne:
„Poistiteľ odovzdá cestovnej kancelárii okrem dokladu o poistení doklady určené cestujúcemu, ktoré musia obsahovať informácie o uzatvorenom poistení, najmä však označenie poistiteľa, rozsah poistenia a spôsob oznámenia poistnej udalosti; cestovná kancelária je povinná poskytnúť kópie týchto dokladov cestujúcemu.“
Odôvodnenie:
spresnenie znenia

	Pripomienka bola akceptovaná. Revidované znenie je nasledovné: „Poistiteľ odovzdá cestovnej kancelárii okrem dokladu o poistení doklady určené cestujúcemu, ktoré musia obsahovať informácie o uzatvorenom poistení, najmä však označenie poistiteľa, rozsah poistenia a spôsob oznámenia poistnej udalosti; cestovná kancelária je povinná poskytnúť kópie týchto dokladov cestujúcemu.“  

Spresnenie týchto informácií bude obsahovať dôvodová správa.

	
	31. K § 10 ods. 9 
navrhujme upraviť tak, aby poisťovateľ mal možnosť rozhodnúť o akceptácii zmluvy cestovnej kancelárie so zmluvne dohodnutou organizáciou 
navrhujeme doplnenie alternatívy zabezpečenia repatriácie prostredníctvom poisťovne - asistenčnej spoločnosti - tak, ako sa to robí v praxi, a preto navrhujeme tiež na konci doplniť, aby bola jasne formulovaná pozícia poisťovateľa a jeho možnosti pri poskytovaní poistenia:
"pokiaľ sa CK s poisťovateľom nedohodne, že poisťovateľ bude zabezpečovať repatriáciu vlastnými prostriedkami alebo prostredníctvom svojich partnerov". 

Odôvodnenie:
Ustanovenie nekorešponduje so skutočnými schopnosťami cestovnej kancelárie v okamihu nutnosti poskytnúť cestujúcim potrebné služby. Obdobné ustanovenie bolo pripomienkované už v predchádzajúcom zákone. V minulosti cestovné kancelárie uzavierali takéto zmluvy s inou cestovnou kanceláriou, prípadne s dopravcom. Dopravca však bol obyčajne už veriteľom cestovnej kancelárie, nemal motiváciu repatriovať klientov svojho dlžníka. Otázna bola aj repatriácia inou cestovnou kanceláriou, nakoľko tá má vlastných klientov a nie vždy je schopná zabezpečiť repatriáciou cudzích klientov (poisťovne v praxi už riešili poistné udalosti z poistenia úpadku cestovnej kancelárie aj organizovali repatriáciu klientov zo zahraničia).

	Pripomienka bola akceptovaná. 
Revidované znenie je nasledovné: „Ak cestovná kancelária nezabezpečí repatriáciu, poskytne poistiteľ poistné plnenie finančným zabezpečením repatriácie, vrátane nevyhnutného ubytovania a stravovania do návratu cestujúceho na miesto odchodu. Cestovná kancelária je povinná organizačne zabezpečiť uvedenú prepravu vrátane nevyhnutného ubytovania a stravovania prostredníctvom svojho povereného pracovníka alebo zmluvne dohodnutej organizácie, pokiaľ sa cestovná kancelária s poistiteľom nedohodne, že poisťovateľ repatriáciu zabezpečí prostredníctvom svojho povereného pracovníka alebo zmluvne dohodnutej organizácie. Uzatvorenú zmluvu podľa predchádzajúcej vety medzi cestovnou kanceláriou a organizáciou na plnenie organizačného zabezpečenia repatriácie predloží cestovná kancelária poistiteľovi ako súčasť dokladov na uzatvorenie poistenia proti úpadku. Ak sa následným prešetrovaním poistiteľa preukáže, že nenastala poistná udalosť podľa § [TBA], je cestovná kancelária povinná uhradiť poistiteľovi všetky náklady na poistné plnenie v sume, ktorú za ňu poistiteľ plnil. Ak si cestujúci zabezpečí dopravu vrátane nevyhnutného ubytovania a stravovania na vlastné náklady, poistiteľ cestujúcemu uhradí tieto náklady iba do výšky, akú by musel vynaložiť, ak by prepravu, ubytovanie a stravovanie zabezpečovala cestovná kancelária, prípadne poistiteľ, prostredníctvom svojho povereného pracovníka alebo prostredníctvom zmluvne dohodnutej organizácie. 


	
	32. K § 10 ods. 10 
plnenie musí byť zdôvodnené výsledkom vyšetrovania poistnej udalosti tak, ako to uvádza Občiansky zákonník, t. j. musí sa overiť  obsah oznámenia a tvrdené skutočnosti, preverenie pravdivosti oznámenia môže trvať aj niekoľko dní.

	Pripomienka čiastočne akceptovaná Navrhujeme ustanovenie zosúladiť so znením občianskeho zákonníka: „Poistné plnenie podľa odseku 9 poskytne poistiteľ ihneď po skončení vyšetrenia potrebného na overenie oznámenia poistnej udalosti. Na oznámenie poistnej udalosti podľa odseku 1 sa nevyžaduje písomná forma.

	
	33. K § 10 ods. 11 
obsahovo považujeme túto časť za nevyváženú. Poisťovateľ má povinnosť plniť, nemá však právo napríklad kontrolovať úplnosť a pravdivosť poskytnutých podkladov. 
Navrhujeme nové znenie poslednej vety:
„Poistiteľ je však v tomto prípade oprávnený domáhať sa náhrady škody od garančného fondu.“
· Odôvodnenie:
Vzhľadom k tomu, že cestovná kancelária bude v čase plnenia poisťovateľom už v úpadku a je pravdepodobné, že nebude disponovať finančnými prostriedkami, považujeme za reálne uplatniť si škodu od garančného fondu.

	Pravdivosť a úplnosť informácií poskytnutých poisťovni si ako pri klasickom poistnom vzťahu musí overiť poisťovňa. Konkrétne požiadavky poisťovní pokiaľ ide o možnosť kontroly údajov od cestovných kancelárií budú predmetom ďalších rokovaní.

	
	34. K § 11 
ak by sa prijal návrh preniesť povinnosť zabezpečenia organizácie zabezpečujúcej repatriáciu na poisťovňu, potom by v prípade zloženia bankovej garancie mala táto povinnosť prejsť na cestovnú kanceláriu. 

	Vzhľadom na odôvodnenie pripomienky č. 31, kde je uvedené, že skutočné schopnosti cestovnej kancelárie v okamihu nutnosti poskytnúť cestujúcim potrebné služby nie sú reálne, predkladateľ zváži organizačné zabezpečenie repatriácie cestujúcich v prípade ochrany proti úpadku formou bankovej záruky a za týmto účelom bude konzultovať možné riešenia s dotknutými subjektmi. 


	
	35. K § 11 ods. 1 
považujeme za potrebné zvážiť detailnejšiu úpravu tejto časti. Banka nevie likvidovať poistné udalosti, nevie vystaviť záruku na nemenované osoby (klientov cestovnej kancelárie). Za potrebné považujeme upraviť proces (napr. banka by poskytla záruku "likvidačnému komisárovi" alebo inej inštitúcii, ktorá je schopná klientov cestovnej kancelárie vybaviť (vrátane repatriácie atď.).

	Predkladateľ si je vedomý nedostatočnej úpravy inštitútu bankovej záruky v súčasnej legislatíve z toho dôvodu bude uvedené predmetom rokovaní s dotknutými subjektmi. 

	
	36. K § 12 
je potrebné tieto povinnosti pre cestovné kancelárie voči poisťovateľovi doplniť aj voči vystavovateľovi záruky.

	Pripomienka bola vzatá na vedomie; predkladateľ si je vedomý nedostatočnej úpravy inštitútu bankovej záruky v súčasnej legislatíve z toho dôvodu bude uvedené predmetom rokovaní s dotknutými subjektmi. 


	
	37. K § 12 ods. 1 
navrhujeme za písm. a) vložiť nové písm. b) tohto znenia:
b) predchádzajúcej sezóny predaja zájazdov a spojených cestovných služieb v rozsahu: destinácie, počet cestujúcich, tržby za zrealizované zájazdy a spojené cestovné služby,
(zároveň v tejto súvislosti prečíslovať doterajšie písmená b) až e) na písm. c) až f))
Odôvodnenie:
pre dotvorenie obrazu o hospodárení je údaj o predchádzajúcej sezóne nevyhnutný


	Pripomienka bola akceptovaná. Navrhované bude doplnené do bodu a), ktorý po revízii znie nasledovne: „a) hospodárenia cestovnej kancelárie a prípadne aj tržieb z predaja zájazdov a spojených cestovných služieb za predchádzajúci rok v rozsahu: cieľové miesta, počet cestujúcich, tržby za poskytnuté zájazdy a spojené cestovné služby“


	
	38. K § 12 ods. 1 
písm. b), d) a e) navrhujeme zmeniť text takto:
b) „ponúkaných druhov zájazdov a predpokladanom predpokladaného počtu predaných zájazdov a počtu cestujúcich,
d) informácie o predpokladanom počte sprostredkovaných spojených cestovných služieb a počte cestujúcich, 
e) predpokladanej výšky platieb prijatých od cestujúcich alebo v ich mene za zájazdy a cestovné služby tvoriace spojené cestovné služby.“

	Pripomienky boli akceptované.  
b)	„ponúkaných druhov zájazdov a predpokladaného počtu predaných zájazdov a počtu cestujúcich,
d)	informácie o predpokladanom počte sprostredkovaných spojených cestovných služieb a počte cestujúcich, 
e)	predpokladanej sumy všetkých platieb prijatých od cestujúcich alebo v ich mene za zájazdy a cestovné služby tvoriace spojené cestovné služby.“

	
	39. K § 12 ods. 4 
· tieto údaje by mali cestovné kancelárie poskytovať ministerstvu, ktoré by ich malo zhromažďovať a overovať (auditovať) a ministerstvo by ich malo sprístupniť poisťovateľom a vystavovateľom záruky na overenie,
· poistná zmluva je uzavretá na dobu určitú, ak zvýši cestovná kancelária tržby, má mať povinnosť zvýšiť rozsah poistného krytia. Cestovná kancelária by mala byť povinná informovať o tom  poisťovateľa a navrhnúť zmenu poistnej zmluvy. Prenesenie tejto povinnosti na poisťovateľa považujeme za nesprávne. 
· ak má cestovná kancelária doručiť účtovné poklady poisťovateľovi a ten vykonať kontrolu účtovných dát cestovnej kancelárie, nie je daná dostatočná povinnosť cestovným kanceláriám umožniť si poskytnuté údaj overiť.
· cestovná kancelária je zodpovedná za stanovenie poistnej sumy v zmysle zákona, nie poisťovateľ, a v tomto zmysle by cestovná kancelária mala niesť aj zodpovednosť. 
· nie je zrejmé, ako bude obdobná povinnosť zabezpečovaná vo vzťahu k vystavovateľovi záruky.
· ak informácia o vyššom obrate príde s posunom 15 dní, tak reakcia poisťovateľa bude v najlepšom prípade do 3 dní , informácia o neakceptovaní zmeny poistnej zmluvy do 10 dní, čo môže byť spolu až 28 dní, čo je príliš dlhá doba
· ak by sa neakceptovala pripomienka k §10. odst.7., tak časť klientov cestovnej kancelárie (ktorí vycestujú po ukončení platnosti poistnej zmluvy) bude bez poistného krytia. 

	Koncept odovzdávania a následnej kontroly údajov od cestovných kancelárií je stále otvorený, keďže je nutné nastaviť podmienky tak, aby nedochádzalo k „nepokrytým“ úpadkom na trhu. Poisťovne by mali v rámci súkromnoprávneho vzťahu s cestovnými kanceláriami vyhodnocovať vhodnosť poistnej sumy, uvažuje sa o rozšírení informačných povinností cestovných kancelárií a tiež nad rozšírením kontrolných kompetencií príslušných orgánov. Nastavenie vhodného systému, ktorý zaistí, že cestovné kancelárie budú mať zabezpečenú dostatočnú ochranu v prípade úpadku, bude ešte predmetom ďalšie diskusie v rámci pracovnej skupiny.

	
	40. K § 12 ods. 5 
Tento zákon má riešiť podnikanie v cestovnom ruchu a nie v poisťovníctve (resp. bankovníctve). Preto týmto  zákonom by nemali byť ukladané povinnosti iným subjektom ako podnikateľom v cestovnom ruchu. Naviac ekvivalent týchto povinností nie je vo vzťahu k vystavovateľovi záruky nastavený vôbec.

	Právna úprava povinností poisťovne je v návrhu zákona potrebná vzhľadom k tomu, že funkčný systém zabezpečenia ochrany proti úpadku nie je možné postaviť len na povinnostiach cestovných kancelárií. Predkladateľ sa bude usilovať o nájdenie kompromisného riešenia, s ktorým budú môcť súhlasiť všetky dotknuté subjekty.
Inštitút bankovej záruky bude ešte predmetom ďalších rokovaní s dotknutými subjektmi.


	
	41. K § 12 ods. 5 písm. a) 
v návrhu sa uvádza, že poistiteľ je povinný informovať ministerstvo len o zmene poistenia, absentuje však určitá povinnosť informovať o samotnom vzniku poistnej zmluvy (predpokladáme, že Ministerstvo hospodárstva by v rámci registra cestovných kancelárií malo viesť aj evidenciu poistných zmlúv/bankových záruk).

	Pripomienka bola akceptovaná. O vzniku poistnej zmluvy bude štandardne informované ministerstvo pred udelením povolenia. Do ustanovenia sa doplní povinnosť informovať aj o vzniku poistenia, pre prípad, že dôjde k zmene poisťovne po udelení povolenia.

	
	42. K § 12 ods. 5 písm. c) 
nie je zrejmé, či má poisťovateľ poskytnúť ministerstvu údaje po uplatnení nárokov všetkých klientov, alebo po výplate všetkých nárokov cestujúcich, alebo v iný moment.

	Zo znenia vyplýva, že údaje o vzniku poistnej udalosti majú byť poskytnuté po tom, čo poisťovňa zistí, že k poistnej udalosti došlo a o rozsahu poskytnutého poistného plnenia po tom, čo cestujúcim poskytne poistné plnenie.

	
	43. K § 12 ods. 6 
navrhujeme takéto znenie
„Cestovná kancelária a poistiteľ sú povinní do 5 dní informovať ministerstvo o zániku poistenia, ak poistenie skončí skôr, ako uplynie doba, na ktorú je poistná zmluva uzavretá.“
Odôvodnenie:
ministerstvo bude mať k dispozícii poistné zmluvy, informovať o skončení poistenia uzavretého na dobu určitú je zbytočné, administratívne zaťažuje poisťovne aj ministerstvo

	Pripomienka bola akceptovaná.

	
	44. K § 13 ods. 2 
navrhujeme pridať písm. i) tohto znenia: 
    i) poistení pre prípad úpadku cestovnej kancelárie
Odôvodnenie: 
malo by byť súčasťou informačnej povinnosti cestovnej kancelárie voči klientovi

	Pripomienka nebola akceptovaná. Informačné povinnosti súvisiace s ochranou pre prípad úpadku sú uvedené vo formulároch, ktoré budú prílohou zákona a takisto ide o úplnú harmonizáciu v rámci EÚ. Podľa § 10 ods. 8 : „Poistiteľ odovzdá cestovnej kancelárii okrem dokladu o poistení doklady určené cestujúcemu, ktoré musia obsahovať informácie o uzatvorenom poistení, najmä však označenie poistiteľa, podmienky, rozsah poistenia a spôsob oznámenia poistnej udalosti; cestovná kancelária je povinná poskytnúť kópie týchto dokladov cestujúcemu.“  


	
	45. K § 13 ods. 4 
v návrhu chýba Príloha č. 1 

	Prílohy budú neskôr doplnené. 

	
	46. K § 13 ods. 5 
nie je jasné, či musia informácie o poistení spĺňať podmienku veľkosti písma

	Podmienka podľa § 53c OZ (Ak je spotrebiteľská zmluva vyhotovená písomne, predmet a cena nesmú byť uvedené menším písmom ako iná časť takejto zmluvy s výnimkou názvu zmluvy a označení jej častí. Ustanovenia spotrebiteľskej zmluvy, ako aj ustanovenia obsiahnuté vo všeobecných obchodných podmienkach alebo v akýchkoľvek iných zmluvných dokumentoch, ktoré so spotrebiteľskou zmluvou súvisia, nesmú byť uvedené pre spotrebiteľa nečitateľným a menším písmom, ako ustanoví vykonávací predpis. Zmluva uzatvorená v rozpore s týmto ustanovením je neplatná.) platí pre všetky spotrebiteľské zmluvy. Pojem cestujúci je však širší ako spotrebiteľ.

	
	47. K § 14 ods. 1 a 2 
odporúčame vysvetliť zrozumiteľnejšie - ak sa na určitú službu zakúpenú na jednom mieste u jedného obchodníka (cestovnej kancelárie alebo agentúry)  v jednom čase nevzťahuje poistenie insolventnosti, potom je predpokladal, že daný dodávateľ služby nepoistenej v rámci predmetného nákupu bude musieť mať vlastné poistenie v zmysle tohto zákona. Tento obchodník však môže ponúkať iba jednu službu, ktorá nie je predmetom tohto zákona. (napr. ak si kúpim zájazd na koncert v Londýne – nie je jasné, či je vstupenka na koncert poistená alebo nie).

	Podmienky ochrany pre prípad úpadku CK sprostredkujúcej spojené cestovné služby sú uvedené v § 10 ods. 1, spresňujúci text bude obsahovať dôvodová správa.

Pokiaľ ide o uvedenú pripomienku, dovoľujeme si požiadať o bližšie identifikovanie problému, ktorý z ustanovenia § 14 ods. 1 a 2 plynie.



	
	48. K § 14 ods. 3 
navrhujeme zmenu formulácie textu nasledovne:
„Obchodník, ktorý uzatvorí s cestujúcim zmluvu o poskytnutí cestovnej služby v agentúrnom vzťahu , ktorá viedla ...“
· Odôvodnenie:
predpokladáme, že takéto nariadenie má zmysel iba vtedy, ak je obchodníkom agentúra


	Takýmto obchodníkom môže byť aj poskytovateľ cestovnej služby, preto nie je vhodné odkazovať len na CA. Je možné, že ide  o nedorozumenie, dovoľujeme si preto požiadať o bližšie vyjasnenie.

	
	49. K § 20 ods. 1 
spomína sa “Zmluvná pokuta” v prípade odstúpenia cestujúceho od zmluvy - pre poisťovňu to znamená zmenu terminológie, takáto pokuta je v súčasnosti označovaná ako „Storno poplatok“ 

	V právnych predpisoch sa v danom prípade používa pojem „zmluvná pokuta“, preto sme sa ho rozhodli zatiaľ ponechať.

	
	50. K § 20 ods. 2 
text je veľmi široko a všeobecne formulovaný, pričom ide o rozhodujúci moment. Nie je definované, čo sa považuje za “neodvrátiteľné a mimoriadne okolnosti, ktoré významne ovplyvnia poskytovanie zájazdu alebo prepravu cestujúcich do cieľového miesta“ a ktorá autorita posúdi túto situáciu

	Pripomienka nebola akceptovaná. Definícia neodvrátiteľných a mimoriadnych okolností uvedená v zákone len za účelom určitosti objasňuje znenie uvedené v smernici a je v súlade s platnou praxou a judikatúrou. S konečnou platnosťou bude o tom, či sa jedná o tieto okolnosti, rozhodovať až súd. Pri argumentácii sa budú strany môcť oprieť o rôzne zdroje (napríklad aj informácie poskytnuté z MZV). Nie je však vhodné obmedziť len jeden zdroj.


	
	51. K § 22 ods. 1 
navrhujeme nasledovnú úpravu textu:
Cestujúci má okrem práva na primerané zníženie ceny zájazdu v súlade s § 21 aj právo na náhradu majetkovej škody alebo nemajetkovej ujmy, ktorá mu vznikla v dôsledku porušenia zmluvy, za ktoré zodpovedá cestovná kancelária.
Odôvodnenie: 
návrh na zmenu vychádza z pojmov používaných v poisťovníctve

	Pripomienka bola akceptovaná. 

	SACKA
	1. K § 1 ods. 1 písm. a)  a ods. 3
Navrhujeme vypustiť slovo „niektoré“ vo vete  aj v návrhu  názvu zákona. Vzhľadom na nekompletnosť navrhovanej úpravy nie je zrejmé, ktoré ďalšie predpisy budú upravovať podmienky podnikania cestovných kancelárií a aká bude ich vzájomná previazanosť, pričom ods. 3  tohto paragrafu stanovuje, že na „právne vzťahy upravené týmto zákonom sa vzťahuje Občiansky zákonník  a osobitné predpisy, ak tento zákon neustanovuje inak“.   

	Pripomienka nebola akceptovaná. Navrhovaný právny predpis nebude komplexne upravovať podmienky podnikania v oblasti cestovného ruchu, niektoré podmienky podnikania zostanú naďalej upravené aj v iných predpisoch (ObZ, daňové a účtovné predpisy a pod.). Ide o zaužívané legislatívno-technické vyjadrenie názvu právneho predpisu.

	
	2. K § 1 ods. 2 písm. b):
Upresniť, že podmienky musia byť splnené kumulatívne, t.j. zákon sa nevzťahuje na zájazdy alebo spojené cestovné služby poskytované iba príležitostne, bez účelu dosahovania zisku a len obmedzenej skupine cestujúcich, pričom všetky tieto podmienky musia byť splnené súčasne/kumulatívne. Vzhľadom na vylúčenie platnosti zákona vo  vzťahu  k poskytovateľom  cestovných služieb  podľa bodu 2 tohto paragrafu  navrhujeme rozšíriť znenie tohto bodu o spojenie „pričom sa neponúkajú širokej verejnosti“ 

	Keďže je v ustanovení použitá spojka „a“ podmienky musia byť splnené kumulatívne.
Z podmienky, že musia byť poskytované len obmedzenej skupine cestujúcich vyplýva, že nesmú byť ponúkané širokej verejnosti. Toto doplnenie by preto bolo duplicitné. Výslovne to bude uvedené v dôvodovej správe.

	
	3. K § 2 ods. 1 písm. c):
Definícia obchodníka – obchodníkom je fyzická alebo právnická osoba. Navrhujeme jednoznačnejšie predefinovať pojmy „obchodník“ aj s dôrazom na základné aspekty rozlíšenia  postavenia obchodníka ako CK, CA a poskytovateľa služieb. „Zmluva tvoriaca spojené cestovné služby“ nie je zmluvným typom podľa navrhovanej úpravy.

	Definícia je prevzatá zo smernice, od ktorej znenia sa nie je možné, vzhľadom na úplnú harmonizáciu, odchýliť. Zmluvu tvoriacu spojené cestovné služby predstavujú samostatné zmluvy uzatvorené s jednotlivými poskytovateľmi cestovných služieb, pričom kombinácia tých cestovných služieb tvorí spojené cestovné služby. Toto pomenovanie je používané v celom texte zákona. 

	
	4. K §2 ods. 1 písm. f)
Definícia neodvrátiteľných a mimoriadnych okolností – je navrhované širšie, ako tieto okolnosti definuje smernica, a týmto rozšírením je neopodstatnené sprísnenie podmienok pre podnikateľov. Navrhujeme vypustiť časť.... „alebo prekonala a že by v čase vzniku zmluvy o zájazde alebo zmluvy tvoriacej spojené cestovné služby túto prekážku predvídala“. Ide o to, aby sa CK nedostali do situácie, že spotrebitelia budú tvrdiť, že CK  vypuknutie nepokojov alebo nejakú situáciu v destinácii, napr. v Turecku, mohli predvídať pri uzatváraní zmlúv s cestujúcimi. Okrem toho navrhujeme jasne definovať, kto bude kompetentný rozhodnúť, či sa jedná o neodvrátiteľné a mimoriadne okolnosti – napr. MZV SR, inak môže nastať problém v rozhodovaní, či takéto okolnosti nastali alebo nie. Navrhujeme precizovať a zúžiť pojem „neodvrátiteľné a mimoriadne okolnosti“, ktorý  je v smernici užšie vymedzený a určiť objektívnu skutočnosť, ktorá je smerodajná pre rozhodnutie či takáto okolnosť alebo situácia reálne nastala; tento pojem je v cestovnom ruchu vnímaný veľmi citlivo a často subjektívne a preto má jednoznačná formulácia zásadný význam pre ochranu oboch zmluvných strán;  
	Pripomienky neboli akceptované. Definícia neodvrátiteľných a mimoriadnych okolností uvedená v zákone len za účelom určitosti objasňuje znenie uvedené v smernici a je v súlade s platnou praxou a judikatúrou. S konečnou platnosťou bude o tom, či sa jedná o tieto okolnosti, rozhodovať až súd. Pri argumentácii sa budú strany môcť oprieť o rôzne zdroje (napríklad aj informácie poskytnuté z MZV). Nie je však vhodné obmedziť len jeden zdroj. 

	
	5. K § 3
Navrhujeme doplniť ďalší odsek, ktorý by stanovoval, že prevádzkovateľom on-line rezervačného systému podľa § 3 ods. 1 písm. b) bod 5 môže byť len cestovná kancelária, čím bude zabezpečená ochrana pre spotrebiteľov.
Doplniť ustanovenia, ktoré budú odstraňovať nejednoznačnosť definície zájazdu, v zmysle významu  obsiahnutého v Smernici, najmä: -Finančné služby (ods. 17. „Finančné služby, ako napríklad cestovné poistenie, by sa nemali považovať za cestovné služby.“) -„služby, ktoré sú prirodzenou súčasťou inej cestovnej služby, by sa nemali považovať za samostatné cestovné služby.“ (ods. 17)

	Nepovažujeme za účelné obmedzenie, aby prevádzkovateľom on-line rezervačného procesu mohla byť len cestovná kancelária. Prevádzkovateľom by mohol byť aj obchodník a CK by bola na systém napojená.
Bližšie objasnenie, ktoré služby nie sú cestovnou službou (napríklad finančné služby a služby, ktoré sú prirodzenou súčasťou inej cestovnej služby), bude uvedené v dôvodovej správe. 

	
	6. K § 3 ods. 1
Vzhľadom na definíciu „obchodníka“ sa nám zdá ustanovenie zmätočné  ohľadom vymedzenia, kto môže byť organizátorom zájazdu. Spolu s navrhovaným znením § 4 nie je zreteľný a jednoznačný rozdiel v subjektoch a  podmienkach zabezpečovania zájazdov a spojených cestovných služieb. Zájazdy a spojené cestovné služby musia byť jednoznačne upravené a vymedzené tak, aby bola zabezpečená príslušná ochrana cestujúcich  podľa smernice.

	V prípade definície obchodníka, cestovnej kancelárie ako „organizátora“ zájazdu a spojených cestovných služieb je nevyhnutné sa dôsledne držať smernice, od ktorej sa vzhľadom na úplnú úroveň harmonizácie nie je možné odchýliť. Samozrejme, budeme sa snažiť čo najviac rozlíšenie medzi týmto pojmami objasniť v dôvodovej správe. 

	
	7. K § 4 Spojené cestovné služby
Navrhujeme buď doplniť nový odsek, že spojené cestovné služby môže sprostredkovať iba cestovná kancelária. Ak tomu tak nie je, je potrebné stanoviť presne informačné a iné povinnosti, vrátane povinnosti ochrany proti úpadku, aj pre obchodníkov, ktorí budú sprostredkovávať spojené cestovné služby. Návrh zákona nikde nerieši, kto tieto spojené cestovné služby môže poskytovať a za akých podmienok, aby bola zabezpečená ochrana cestujúcich na smernicou požadovanej úrovni.

	Pripomienka bola akceptovaná. Revidované znenie § 5 ods. 2 znie: „Uzatvárať vo vlastnom mene, prostredníctvom iného obchodníka alebo spolu s iným obchodníkom zmluvu o zájazde, zasielať údaje týkajúce sa cestujúceho inému obchodníkovi v súlade s § 3 ods. 1 písm. b) piatym bodom a sprostredkovať spojené cestovné služby je oprávnená iba cestovná kancelária.“


	
	8. K § 4 ods. 1
V tomto odseku je potrebné zakotviť povinnosť jednotlivých poskytovateľov spojených cestovných služieb byť poistený pre prípad neposkytnutia dohodnutých cestovných služieb z dôvodu úpadku. Formulácia uvedená v návrhu je nedostatočná a predstavuje riziko pre cestujúceho

	Nikde v texte zákona, ako to nevyžaduje ani smernica, nie je stanovená povinnosť pre jednotlivých poskytovateľov cestovných služieb (ktorí nie sú CK) byť poistený pre prípad neposkytnutia dohodnutých cestovných služieb z dôvodu úpadku.

	
	9. K § 5 ods.1
Navrhujeme doplniť okrem zájazdov aj sprostredkovanie spojených cestovných služieb
	Sprostredkovanie spojených cestovných služieb je zahrnuté v § 5 ods. 1.


	
	10. K § 5 ods. 3 písm. a) 
Upraviť znenie vypustením cestovnej agentúry:
„vytvára kombinácie cestovných služieb, ponúka a predáva ich inej cestovnej kancelárii alebo cestovnej agentúre na účel ďalšieho predaja,“

	Podľa nášho názoru nie je vypustenie cestovnej agentúry opodstatnené, nakoľko nie je dôvod, pre ktorý by CA nemohli predávať (a pred tým kúpiť od CK) kombinácie cestovných služieb, ktoré netvoria zájazd.

	
	11. K § 5 ods. 3 písm. f)
Nie je jasné, čo je myslené pod „poskytovaním služieb sprievodcu v cestovnom ruchu“. Jedná sa síce o ustanovenie, ktoré je aj v existujúcom zákone, ale nie je jasné, čo tým je myslené, keďže sprievodcovské služby sú osobitná živnosť...

	Pripomienka bola akceptovaná. Písm. f) bolo vypustené.

	
	12. K § 5 ods. 4
Navrhujeme v každom prípade ponechať živnosť cestovnej agentúry ako viazanú živnosť, s požiadavkou na odbornosť ako je tomu v súčasnosti. Prevádzkovanie cestovnej agentúry nemôže byť voľnou živnosťou, uvedený  predmet činnosti vyžaduje príslušnú odbornosť, t.j. splnenie podmienok na udelenie viazanej živnosti

	Pripomienka zatiaľ nebola akceptovaná. Podmienka dosiahnutia určitého stupňa vzdelania sa javila ako formálna, avšak daná otázka ale bude ešte predmetom rokovaní.

	
	13. K § 5
Navrhujeme doplniť odsek, že za cestovnú kanceláriu sa považuje a vzťahujú sa na ten subjekt aj všetky súvisiace povinnosti bez ohľadu na to, či sa ten subjekt ako cestovná kancelária prezentuje alebo nie

	Uvedené je už v § 26 ods. 1 návrhu zákona, podľa ktorého: „Vyhlásenie cestovnej kancelárie, že nekoná ako cestovná kancelária, či v inej pozícii, alebo že zájazd alebo spojená cestovná služba nepredstavuje zájazd alebo spojenú cestovnú službu, nezbavuje túto cestovnú kanceláriu povinností vyplývajúcich z tohto zákona.“
 

	
	14. K § 5 ods. 5
Navrhujeme z dôvodu duplicity vypustiť tento odsek úplne alebo vypustiť  spojenie „podľa ods. 3 písm. d)“ 

	Odsek 5 je dôležitý z dôvodu potreby stanoviť povinnosť, ktorej porušenie bude predstavovať závažné porušenie povinnosti v zmysle zákona.

	
	15. K § 6
Navrhujeme  
 - ponechať súčasný stav získavania oprávnenia na prevádzkovanie cestovnej kancelárie podľa živnostenského zákona  ako viazanú živnosť; nevidíme žiadny relevantný dôvod na zmenu povoľovacieho režimu; 
-navrhovaná úprava naviac  nezohľadňuje ani podmienku nevyhnutnej odbornej spôsobilosti žiadateľa o povolenie
-navrhovaná právna úprava požaduje preukázanie splnenia podmienok, ktoré žiadateľ v čase podania žiadosti pravdepodobne nebude vedieť preukázať (napr. §6 ods. 3 písm. c) a d))   
-z doterajšej praxe fungovania systému poistenia CK neevidujeme žiadny relevantný dôvod  zavedenie garančného fondu.

	Na základe záverov analýzy Centra pre hospodárske otázky MH SR („CHO“) v prípade alternatívy, podľa ktorej by po zaplatení poplatku do fondu musel ísť obchodník ešte na živnostenský úrad a požiadať o vydanie živnostenského oprávnenia, by sa vytvoril trojstranný vzťah, ktorý by neúmerne zaťažoval povinného obchodníka a skomplikoval celý systém s ohľadom na jeho kontrolu a výkon dozoru. Preto CHO nepovažovalo za vhodné do tohto systému zahrnúť aj živnostenské úrady a výkon činnosti navrhli viazať na povolenie vydávané MDaV SR. Tento model bol aj s ohľadom na povahu podnikania v cestovnom ruchu formou predaja zájazdov či spojených cestovných služieb vyhodnotený ako vhodnejší oproti živnostenským oprávneniam vydávaným iba na základe preukázania odborného vzdelania. Zároveň z analýzy CHO MH SR vyplýva aj potreba zavedenia garančného fondu. Samozrejme, jedná sa len o prvú pracovnú verziu návrhu zákona, ktorá bude predmetom diskusií s dotknutými subjektmi. MH SR o režime udeľovania povolení rokovalo s MV SR a za účelom širokej diskusie o tejto otázke ako jednej z kľúčových osloví MV SR so žiadosťou o účasť na rokovaní pracovnej skupiny.



	
	16. K § 6
V prípade ponechania súčasného návrhu zakotviť do ustanovení tejto časti návrhu zodpovednosť ministerstva v procese posudzovania, či podmienky zabezpečenia ochrany pre prípad úpadku v štáte, kde je zahraničná osoba usadená, spĺňajú minimálne ten rozsah, ako platí v SR

	V súlade s § 6 ods. 6 návrhu zákona: „Podnik alebo organizačná zložka zahraničnej osoby usadenej[footnoteRef:3]) na území iného členského štátu Európskej únie alebo iného štátu Európskeho hospodárskeho priestoru musí namiesto skutočností podľa odseku 3 písm. c) a d) preukázať, že spĺňa podmienky zabezpečenia ochrany pre prípad úpadku v rozsahu podľa právneho predpisu platného v štáte, v ktorom je zahraničná osoba usadená. Ustanovenie § 7 ods. 2 sa na podnik alebo organizačnú zložku zahraničnej osoby usadenej na území iného členského štátu Európskej únie alebo iného štátu Európskeho hospodárskeho priestoru vzťahuje primerane.“ [3: ) § 2 písm. c) zákona č. 136/2010 Z. z. o službách na vnútornom trhu a o zmene a doplnení niektorých zákonov. 
] 

Ministerstvo bude posudzovať, či CK usadená na území iného ČŠ EÚ spĺňa podmienky zabezpečenia ochrany v prípade úpadku v rozsahu podľa práva štátu, kde je usadená. Vzhľadom na čl. 18 smernice o uznávaní ochrany pre prípad úpadku medzi ČŚ EÚ nie je možné vyžadovať ochranu podľa slovenského práva.
Ostatné zahraničné osoby musia spĺňať rovnaké podmienky ako slovenské CK.

	
	17. § 6 ods. 2
Nejasná formulácia, nie je zrejmé, či rozhodnutie o povolení zo strany MDV SR  má predchádzať (a je podmienkou) udeleniu živnosti, alebo naopak 

	Cestovná kancelária v súlade s predloženým návrhom by nemala byť prevádzkovaná na základe živnosti ale len na základe povolenia MDaV SR. Uvedený koncept však ešte bude predmetom rokovaní pracovnej skupiny.

	
	18. K § 6 ods. 6
Odporúčame požadovať pre podniky alebo organizačné zložky zahraničnej osoby usadenej na území iného členského štátu EU spĺňanie rozsahu zabezpečenia ochrany pre prípad úpadku minimálne na úrovni platnej v SR. Preukázanie splnenia podmienok zabezpečenia ochrany pre prípad úpadku u podniku resp. organizačnej zložky zahraničnej osoby podľa predpisov platných v štáte, kde je usadený, je nedostatočné a ťažko overiteľné.    

	Vzhľadom na požiadavky smernice podľa čl. 18 o uznaní ochrany v prípade platobnej neschopnosti uvedené nie je možné. Podľa ods. 6 ale tieto osoby musia preukázať, že spĺňajú podmienky zabezpečenia ochrany pre prípad úpadku v rozsahu podľa právneho predpisu platného v štáte, v ktorom je zahraničná osoba usadená. Uvedené bude overované, okrem predložených podkladov, aj na základe komunikácie s centrálnym kontaktným miestom príslušného členského štátu.  

	
	19. K § 7:
Pri akceptovaní návrhu na zachovanie súčasného režimu získavania oprávnení je ustanovenie nadbytočné! V prípade zachovania tohto ustanovenia navrhujeme vymazať písm. c) predajné miesta cestovnej kancelárie    

	Javí sa potrebné zaviesť vedenie zoznamu CK ministerstvom bez ohľadu na to, či bude zavedené udeľovanie povolenia MDaV SR alebo sa zachovajú živnosti. V prípade dostatočného odôvodnenia potreby vypustenia zaradenia informácií o predajných miestach CK do zoznamu, a po konzultácii s MDaV SR, je možné, že tento bod bude vypustený. 


	
	20. K § 8 ods.1 písm. b)
Informovať vopred cestujúceho vždy, nie len na jeho žiadosť,  pre ktorého obchodníka je predaj zájazdu, spojenej cestovnej služby alebo jednotlivej cestovnej služby sprostredkovaný. Navrhujeme nahradiť spojenie „na jeho žiadosť“ spojením „už pri ponuke, preukázateľne, zrozumiteľne a jasne“ 

	Pripomienka bola akceptovaná. Všetky informácie majú byť poskytnuté jasne, zrozumiteľne, takže uvedené nie je potrebné osobitne zdôrazňovať.

	
	21. K § 8 ods. 1  doplniť o písm. f) 
“f) pred začatím predaja alebo ponuky zájazdov pre obchodníka usadeného na území iného štátu bezodkladne informovať o tejto skutočnosti ministerstvo a poskytnúť informácie o rozsahu zabezpečenia pre prípad jeho úpadku. Ministerstvo porovná úroveň ochrany s legislatívou platnou na území SR a v prípade nižšej ochrany môže predaj a ponuku takéhoto obchodníka zakázať“

	Pripomienka bola čiastočne akceptovaná. Bude doplnené písm. e) „pred začatím predaja alebo ponuky zájazdov pre obchodníka usadeného na území iného štátu bezodkladne informovať o tejto skutočnosti ministerstvo a poskytnúť informácie o rozsahu zabezpečenia pre prípad jeho úpadku“


	
	22. K § 9 ods. 1 písm. b)
Informovať cestujúceho vždy, nielen  na jeho žiadosť, pre ktorého obchodníka vykonáva činnosť, už pri ponuke, pre ktorú cestovnú kanceláriu je cestovná agentúra činná, doplniť, že informácia musí byť rovnakým písmom ako iné informácie v zmluve – reakcia na klamlivé aktivity niektorých cestovných agentúr, ktoré organizátora zájazdu buď neuvádzajú vôbec, alebo až na konci rezervačného procesu a aj to len na mieste a spôsobom minimálne viditeľnom, čo vedia k navádzaniu, že zájazd je vlastne celý zabezpečovaný sprostredkujúcou cestovnou agentúrou

	Pripomienka bola akceptovaná. Všetky informácie majú byť poskytnuté jasne, zrozumiteľne, takže uvedené nie je potrebné osobitne zdôrazňovať.

	
	23. K § 9 ods. 1 písm. c) 
Doplniť text: „Ministerstvo porovná úroveň ochrany s legislatívou platnou na území SR a v prípade nižšej ochrany môže predaj a ponuku takéhoto obchodníka zakázať“

	Pripomienka bola akceptovaná pokiaľ ide o obchodníkov z iných členských štátov. Odsek 2 bol doplnený o nasledovné: „Ministerstvo na žiadosť cestovnej agentúry preverí, či obchodník usadený na území iného členského štátu Európskej únie alebo iného štátu Európskeho hospodárskeho priestoru, má splnené povinnosti podľa príslušných právnych predpisov štátu, v ktorom je usadený.“


	
	24. K § 9 ods. 2
Cestovná agentúra nemá reálne možnosti objektívne zistiť, či má obchodník splnené povinnosti podľa príslušných právnych predpisov štátu, v ktorom je usadený. Túto povinnosť doporučujem previazať na právomoci resp. povinnosti ministerstva

	O preverenie môže požiadať CA  MDaV SR, ktoré preverí cez kontaktné miesto, či daný obchodník spĺňa povinnosti. Viď vyhodnotenie pripomienky č. 23.

	
	25. K § 9 
Doplniť odsek o povinnosti cestovnej agentúry prijímať správy, žiadosti a reklamácie od cestujúcich a bezodkladne ich poskytnúť CK, ktorá je organizátorom zájazdu + doplniť povinnosť pri sprostredkovaní predaja zájazdu doklad o poistení cestovnej kancelárie proti úpadku

	Uvedené je upravené v § 24 ods. 1 a § 10 ods. 8. Informácie o poistení sú súčasťou formulára, ktorý cestujúci dostane podľa § 14 ods. 2.

	
	26. K § 10 ods. 1 
CK má alternatívnu možnosť zabezpečiť ochranu proti úpadku buď poistením alebo bankovou zárukou a z uvedeného dôvodu sa formulácia tejto „primárnej povinnosti CK“ javí ako  nesprávna   

	Pripomienka bola akceptovaná. Predkladateľ vytvorí všeobecné ustanovenie s povinnosťou CK mať ochranu pre prípad úpadku prostredníctvom uzatvorenej zmluvy o bankovej záruke alebo zmluvy o poistení.


	
	27. K § 10 ods. 3
Vypustiť druhú vetu o VPP, uvedené rieši zákon o poisťovníctve! Zahrnúť aj možnosť zabezpečiť potrebne poistenie od zahraničnej poisťovne. Upozorňujeme, že taketo ustanovenie môže byť v rozpore s legislatívou EU ohľadne voľného pohybu služieb

	Pripomienka bola čiastočne akceptovaná. Druhá veta bola vypustená. Revidované znenie je nasledovné: „Poistenie pre prípad úpadku možno uzatvoriť len s poistiteľom alebo s pobočkou zahraničnej poisťovne, ktorá je oprávnená pôsobiť na území Slovenskej republiky podľa osobitného predpisu a v oblasti uvedenej v odseku 1.“


	
	28. K § 10 ods.4
Cit.:„Ak tieto tržby majú byť nižšie než v predchádzajúcom roku, cestovná kancelária je povinná dohodnúť povinné zmluvné poistenie na poistnú sumu vo výške minimálne [TBA] % týchto tržieb v predchádzajúcom roku.“ 
Ide o neprimerané ustanovenie nerešpektujúce cyklicky charakter  vývoja hospodárstva ako aj životný cyklus podnik. Povedie k vzniku povinnosti udržiavať neprimerane vysokú poistnú sumu v prípadoch poklesu hosp. rastu, recesie, zmenám v teritoriálnej štruktúre dopytu po cestovných službách, plánované zníženie rozsahu ponúkaných služieb CK, utlmenie činnosti CK  atď. Navrhujeme doplniť ustanovenie, že v odôvodnených prípadoch môže sa poistná suma odvíjať od plánovaných tržieb aj keď sú nižšie ako dosiahnuté tržby za predchádzajúci rok.
-Špecifikovať „rok“ – či sa jedna  o kalendárny rok alebo hospodársky rok. Navrhujeme pre zjednodušenie administrácie aj overiteľnosť údajov hospodársky rok.
-Nazhŕňať do tržieb pre určenie poistnej sumy tržby zo zájazdov a spojených cestovných služieb tržby z produktov  pri ktorých nie je prítomné riziko, ktoré je predmetom poistenia
a) napr. zájazd/spojená cestovná služba neobsahujúci dopravnú službu a ktorý sa zaplatí po návrate cestujúceho (nie je tam povinnosť repatriácie ani vrátenie preddavku)
b)napr. sprostredkovaná cestovná služba, ak z povahy sprostredkovania vyplýva, že neposkytnutie služby sa nemôže neuskutočniť z dôvodu úpadku obchodníka sprostredkujúceho službu napr. ak cestujúci obdrží cestovný lístok na vlak oproti platbe, ak cestujúci obdrži prepravný dokument v leteckej doprave vydaný na meno oproti platbe (letenka)
-Nazhŕňať do tržieb pre určenie poistnej sumy tržby zo služby, ktoré sú už poistené iným obchodníkom napr. pri vytvorení produktu, ktorý je kombináciou 2 a viacerých zájazdov/služieb, ktoré sú už poistené iným obchodníkom (dodávateľom alebo jeho touroperatorom), aby nedochádzalo ku zbytočnému kumulovaniu poistných súm, ktoré však nepredstavujú zvýšenie zabezpečenia 
-Ustanoviť, aby za súčasť ochrany pred insolvenciou boli považované zábezpeky a poistenia poskytované obchodníkmi pre prípad neplnenia svojich platobných záväzkov napr. poistenie požadovane International Air Transportation association (IATA), platobne garancie apod., keďže tieto de facto výrazne znižujú pravdepodobnosť vzniku nárokov na plnenie cestujúcim a aj výšku týchto plnení.
	Ustanovenie, že v odôvodnených prípadoch môže sa poistná suma odvíjať od plánovaných tržieb aj keď sú nižšie ako dosiahnuté tržby za predchádzajúci rok, by ohrozovalo zabezpečenie dostatočnej ochrany spotrebiteľov. 
Z textu vyplýva, že sa jedná o rok predchádzajúci uzatvoreniu zmluvy o poistení. 
Nie je možné uvádzať taxatívny výpočet výnimiek. Podľa nášho názoru tento výpočet výnimiek ani nie je účelný. Uvádzané skutočnosti budú určite posúdené a brané do úvahy poisťovňou pri posudzovaní poistného rizika, avšak nie je potrebné ich uvádzať do zákona.

	
	29. K § 10 ods. 8
Navrhujeme redukovať  obsah dokladu o uzatvorenom poistení určenom cestujúcemu na označenie poistiteľa s tým, že podmienky, rozsah poistenia a spôsob oznámenia poistnej udalosti budú k dispozícii na webovom sídle poistiteľa a/alebo CK.  

	Len označenie poistiteľa nepovažujeme za dostatočné, cestujúci má byť informovaný aj o ostatných skutočnostiach. Odovzdanie predmetného dokladu obsahujúceho informácie uvedené v návrhu považujeme za potrebné.

	
	30. K § 10 ods. 9
Stanovenie povinností pre CK o zmluve o repatriácii a podobne je nadbytočná a príliš detailná, uvedené musí byť ponechané na zmluvné dojednania medzi cestovnou kanceláriou a poisťovňou. Taktiež navrhujeme doplniť, že : „Poisťovňa môže  poskytnúť poistné plnenie aj vo forme úhrady služieb, na základe ktorých cestujúci pokračuje v zájazde.“ – ide o to, že niekedy sú s pokračovaním zájazdu spojené nižšie náklady ako s jeho predčasným ukončením, lebo chartrové lety bývajú vopred zaplatené.

	Pripomienky boli akceptované, ustanovenie bude revidované v zmysle: „Poistiteľ môže cestujúcim s ich výslovným súhlasom poskytnúť poistné plnenie vo forme úhrady služieb, na základe ktorých budú cestujúci pokračovať vo svojom zájazde alebo spojených cestovných službách.“ 

	
	31. K § 11 ods. 1 
Banková garancia je štandardným finančným nástrojom používaným na zabezpečenie ochrany v prípade insolvencie. Prakticky je tento nástroj nepoužiteľný, keďže existuje právne vaakuum ohľadne niektorých aspektov vydania takejto garancie bankou, najmä v súvislosti so špecifikáciou beneficienta takejto záruky. Navrhujeme právne upraviť, tak aby táto možnosť bola reálnou alternatívou a to aj s konzultáciou s bankovou asociáciou. 

	Pripomienka bola vzatá na vedomie. Uvedená otázka bude predmetom ďalších rokovaní s príslušnými subjektmi.

	
	32. K § 11 ods. 3
Zahrnúť aj možnosť zabezpečiť potrebne bankovú garanciu od zahraničnej banky. Upozorňujeme, že takéto ustanovenie môže byť v rozpore s legislatívou EU ohľadne voľného pohybu služieb

	Pripomienka bola akceptovaná. Revidované ustanovenie znie: „Bankovú záruku je možné dohodnúť len s bankou, alebo pobočkou zahraničnej banky, ktorá je oprávnená pôsobiť na území Slovenskej republiky podľa osobitného predpisu.[footnoteRef:4])“  [4: ) Zákon č. 483/2001 Z. z. o bankách a o zmene a doplnení niektorých zákonov, v znení neskorších predpisov. ] 


	
	33. K § 12 
Príliš detailná úprava s neprimeranými administratívnymi povinnosťami pre cestovné kancelárie a v konečnom dôsledku aj pre poisťovne, žiadame vypustiť odsek 3-6 a ponechať na zmluvné dojednanie medzi poisťovňou a cestovnou kanceláriou.

	Navrhovaná úprava sa ukázala ako potrebná práve z dôvodov problémov vyskytujúcich sa v praxi, keď k nedostatočnému odškodneniu spotrebiteľov po úpadku CK došlo práve z dôvodu absencie intenzívnej komunikácie medzi CK a poisťovňou. Zavedenie uvedených povinností považujeme za opodstatnené a bude mať pozitívny dopad na ochranu spotrebiteľov aj kontrolu rizikovosti CK.

	
	34. K § 12 ods. 3, 4
Mesačnú evidenciu údajov nahradiť ročnou evidenciou, prípadne text upraviť tak, že konkrétne podmienky si dohodnú cestovná kancelária a poistiteľ vzájomnou dohodou

	Navrhovaná úprava sa ukázala ako potrebná práve z dôvodov problémov vyskytujúcich sa v praxi. Ročná evidencie nie je dostatočná. Zavedenie uvedených povinností považujeme za opodstatnené a bude mať pozitívny dopad na ochranu spotrebiteľov aj kontrolu rizikovosti CK.

	
	35. K § 13 ods. 1 
Navrhujeme zmeniť slovné spojenie „predávajúca zájazd“ za „ponúkajúca zájazd“, analogicky rovnako v ostatnom texte tohto a ostatných paragrafov celého návrhu. Vzhľadom na chýbajúce prílohy je otázka či  formuláre budú zhodné s prílohami smernice a aký bude režim ich použitia?

	Ide o formulácie používané v európskej legislatíve, ktorú transponujeme do vnútroštátnych predpisov. Formuláre budú zhodné s prílohami smernice, keďže ide o predpis s úplnou harmonizáciou.

	
	36. K § 13 ods. 2
Navrhujeme vypustiť alebo preformulovať úvod ustanovenia „ak je to vzhľadom na povahu zájazdu vhodné´“ z dôvodu neurčitosti tejto formulácie vo vzťahu k deklarovanej povinnosti poskytnúť tieto informácie a rovnako v nadväznosti na skutočnosť, že niektoré z deklarovaných informácií  tvoria podľa znenia ods. 6 tohto paragrafu neoddeliteľnú súčasť zmluvy o zájazde; 

	Pripomienka bola akceptovaná. Revidované znenie je: „Vzhľadom na povahu zájazdu je cestovná kancelária alebo cestovná agentúra predávajúca zájazd povinná poskytnúť cestujúcemu aj informácie o (...)“

	
	37. K § 13 ods. 2 písm. d)
Z dôvodu neurčitosti použitej formulácie navrhujeme vypustiť časť „ prípadne o povinnosti poskytnúť na žiadosť inú finančnú zábezpeku a podmienkach, ktoré sa na ňu vzťahujú“

	Uvedené je potrebné ponechať, keďže to vyplýva zo znenia smernice, ktorá hovorí o finančných zárukách, ktoré cestujúci zaplatí alebo poskytne. 

	
	38. K § 13 ods. 2 písm. i)
Navrhujeme doplniť informáciu o uzatvorenom poistení alebo prevzatí bankovej záruky týkajúcej sa ochrany pre prípad úpadku

	Pripomienka nebola akceptovaná. Informačné povinnosti súvisiace s ochranou pre prípad úpadku sú uvedené vo formulároch odovzdávaných cestujúcim, ktoré budú prílohou zákona a budú taktiež harmonizované v rámci EÚ. Informačné povinnosti prevzaté zo smernice sú uvedené taxatívne. Navyše, podľa § 10 ods. 8 : „Poistiteľ odovzdá cestovnej kancelárii okrem dokladu o poistení doklady určené cestujúcemu, ktoré musia obsahovať informácie o uzatvorenom poistení, najmä však označenie poistiteľa, podmienky, rozsah poistenia a spôsob oznámenia poistnej udalosti; cestovná kancelária je povinná poskytnúť kópie týchto dokladov cestujúcemu.“  


	
	39. K §13 ods. 2 písm. a) bod 2
Vypustiť pri dopravnom prostriedku úroveň vybavenia – nie je zrejmé, čo sa tým má na mysli a je to nad rámec úpravy v smernici, doplniť slovo „ešte“... ak nie je ešte stanovený presný čas odchodu..  

	Pripomienky boli akceptované. Revidované znenie je nasledovné: „druh a kategória dopravného prostriedku, kvalita, trieda a dopravné spojenia, ak ešte nie je stanovený presný čas, približný čas odchodu a návratu a predpokladané miesta a trvanie zastávok“


	
	40. K § 13 ods. 2 písm. a) bod 3 
Doplniť, že trieda ubytovania určená podľa krajiny umiestnenia zariadenia 

	Nepovažujeme za nutné určovať obchodníkovi, podľa ktorej krajiny má ubytovanie klasifikovať. Za účelné však pokladáme povinnosť obchodníka informovať spotrebiteľa, podľa akej krajiny ubytovanie klasifikuje. 


	
	41. K § 13 ods. 7  
Upraviť: „Ak cestovná kancelária alebo cestovná agentúra sprostredkúvajúca predaj zájazdu...

	Pripomienka nebola akceptovaná . Viď vyhodnotenie pripomienky č. 35.

	
	42. K § 14 ods. 3
Nejasné ustanovenie, ktoré si vyžaduje presnejšiu a jednoznačnú úpravu, nie je totiž zrejmé, čo sa ním má na mysli, kto všetko vlastne môže spojené služby predávať/sprostredkovávať a či teda môže predávať len cestovná kancelária?

	Koniec ustanovenia doplníme v zmysle: „cestovnú kanceláriu, ktorá mu údaje o cestujúcom zaslala/ktorá uzatvorenie sprostredkovala.“ Osobou oprávnenou sprostredkovať spojené cestovné služby je len cestovná kancelária. Avšak cestovnú službu, ktorá je súčasťou spojených cestovných služieb, môžu predávať a poskytovať aj iní obchodníci – poskytovatelia cestovných služieb. Na príkladoch bude uvedené  bližšie objasnené v dôvodovej správe. 


	
	43. K § 15 ods. 4 písm. d)
Navrhujeme vypustiť z obsahu Zmluvy o zájazde kontaktné údaje na povereného zástupcu CK z dôvodu, že v čase uzatvorenia zmluvy nemusia byť tieto údaje ešte známe resp. dostupné

	Uvedené je prevzaté zo smernice, od ktorej sa nie je možné odchýliť. Navyše, v prípade, ak nie sú známe údaje o CK poverenom zodpovednom zástupcovi, je možné uviesť údaje iného subjektu, prostredníctvom ktorého sa cestujúci môže rýchlo kontaktovať s cestovnou kanceláriou a účinne s ňou komunikovať.


	
	44. K § 15 ods. 5
povinná veľkosť písma v spotrebiteľských zmluvách a súvisiacej dokumentácii je uvedená v NV 87/1995 Z.z.

	Podmienka podľa § 53c OZ (Ak je spotrebiteľská zmluva vyhotovená písomne, predmet a cena nesmú byť uvedené menším písmom ako iná časť takejto zmluvy s výnimkou názvu zmluvy a označení jej častí. Ustanovenia spotrebiteľskej zmluvy, ako aj ustanovenia obsiahnuté vo všeobecných obchodných podmienkach alebo v akýchkoľvek iných zmluvných dokumentoch, ktoré so spotrebiteľskou zmluvou súvisia, nesmú byť uvedené pre spotrebiteľa nečitateľným a menším písmom, ako ustanoví vykonávací predpis. Zmluva uzatvorená v rozpore s týmto ustanovením je neplatná.) platí pre všetky spotrebiteľské zmluvy. Pojem cestujúci je však širší ako spotrebiteľ.


	
	45. K § 15 ods. 6 
Navrhujeme vypustiť „na jeho žiadosť aj“

	Uvedené je prevzaté zo smernice (čl. 7 bod 1). CK môže toto potvrdenie samozrejme splniť aj bez požiadania. 

	
	46. K § 15 ods. 9
Navrhujeme spresniť a objektivizovať termín „v dostatočnom časovom predstihu pred začiatkom poskytovania zájazdu“	

	Pripomienka nebola akceptovaná. Máme za to, že by nebolo vhodné stanoviť minimálnu lehotu, nakoľko to závisí od konkrétnych okolností prípadu a napríklad pri last minute zájazdoch by práve táto podmienka mohla spôsobovať v praxi problémy. Ani Európska komisia sa nevyjadrila pozitívne k tomu, aby členské štáty určovali konkrétne lehoty tam, kde smernica hovorí o primeranom/dostatočnom čase, nakoľko to môže spôsobiť rozličnosť právnych úprav rôznych členských štátov.


	
	47. K § 15 ods. 2 
Zrejme sa myslelo, že ak sa zájazd poskytuje na základe samostatných zmlúv, považuje sa každá takáto zmluva za zmluvu o obstaraní zájazdu? Alebo ak je správna navrhovaná formulácia, čo má byť potom výsledkom?

	Výsledkom má byť, že zájazd môže byť tvorený kombináciou cestovných služieb zakúpených od rôznych subjektov (typicky zájazd podľa § 3 ods. 1 písm. b) bod 5) na základe samostatných zmlúv. Zmluvu o zájazde potom tvoria všetky (samostatné) zmluvy vzťahujúce sa na cestovné služby v rámci zájazdu. 


	
	48. K § 15 
Navrhujeme doplniť, že účtovanie jednotlivých čiastkových služieb oddelene v rámci jedného zájazdu alebo cesty, kde je zrejmé, že sa tieto služby týkajú alebo súvisia s jednou cestou, nezbavuje organizátora zájazdu povinností vzťahujúcich sa na organizovanie zájazdu – zabránenie dnešnému obchádzaniu zákona

	Uvedené je upravené v § 8 ods. 3 (Oddelená ponuka a predaj cestovných služieb alebo samostatné účtovanie položiek toho istého zájazdu nezbavujú cestovnú kanceláriu povinností vyplývajúcich z tohto zákona.) 


	
	49. K § 16 
Navrhujeme doplniť, že dôkazné bremeno znáša obchodník, ktorý zájazd predáva alebo sprostredkúva a poskytuje informácie cestujúcemu – potreba zahrnutia aj sprostredkovateľa ako osoby zodpovednej za rozsah a kvalitu poskytovaných informácií

	Ustanovenie bude preformulované v súlade so znením ustanovení § 13 a 14, kde informácie poskytuje CK alebo CA predávajúca zájazd resp. CK pri uzatváraní zmluvy tvoriacej spojené cestovné služby.

	
	50. K § 17 ods. 3:
Navrhujeme upraviť nasledovne: „Cestovná kancelária je povinná novému cestujúcemu preukázať, na požiadanie, vznik dodatočných poplatkov, príplatkov....“ 

	Pripomienka nebola akceptovaná. Uvedené je prevzaté zo smernice, ktorá hovorí, že cestovná kancelária je povinná preukazovať uvedené pri postúpení zmluvy o zájazde vždy, nie len na požiadanie.

	
	51. K § 18 ods. 2 písm. b) 
Doplniť v rámci poplatkov, pri ktorých sa mení cena, aj iné poplatky za nástup alebo nalodenie, ktoré sa môžu týkať dopravy a sú uvedené aj v smernici, inak bude v rozpore so smernicou zúžený výpočet situácií, kedy má CK právo na úpravu ceny zájazdu.

	Predkladateľ vychádzal pri formulácii z textu smernice, avšak ak pripomienkujúci subjekt špecifikuje jednotlivé zložky poplatkov obsiahnutých v smernici a zložiek, ktoré obsahom nie sú, predkladateľ zváži úpravu textu.


	
	52. K § 18 ods. 3
vzhľadom na skutočnosť, že CK nevie preukázať doručenie informácie cestujúcemu,   navrhujeme viazať 20 dňovú lehotu na inú  skutočnosť  preukazovanú CK

	Pripomienka nebola akceptovaná, keďže znenie § 18 ods. 3 plynie z ustanovenia smernice, od ktorého nie je možné sa odchýliť. Úprava doručenia bude predmetom ďalších prác na návrhu zákona.

	
	53. K § 18 ods. 6
V nadväznosti na úpravu postupu CK pri zvýšení ceny podľa ods. 3 ako má byť v praxi riešený postup pri realizácii zníženia ceny podľa tohto odseku? 

	V prípade zníženia ceny sa postupuje sa podľa osobitnej úpravy uvedenej v odseku 6.

	
	54. K § 19 ods. 4 
Primerané použitie ustanovenia §22 (náhrada škody) by sa malo jednoznačne vymedziť len na prípad odstúpenia klienta od zmluvy a nie prípad akceptácie náhradného zájazdu, kde sa počíta iba s primeraným znížením ceny (formulácia poslednej vety v danom odseku, ktorý rieši aj právo prijať iný zájazd)
	Pripomienka bola akceptovaná. 

	
	55. K § 20 ods. 2
Platí pripomienka uvedená k §2  ods. 1 písm. f) Je potrebné stanoviť, kto je oprávnený rozhodnúť o tom, či sú okolnosti neodvrátiteľné a mimoriadne (MZVaEZ  SR).

	Viď vyhodnotenie pripomienky č. 4.

	
	56. K § 20 ods. 3
Navrhujeme doplniť, že v prípade odstúpenie CK z dôvodov podľa tohto odseku nemá cestujúci nárok na náhradu škody 

	Pripomienka bola akceptovaná. 

	
	57. K § 20 ods. 3 písm. b) 
Žiadame doplniť, že v tomto prípade nemá cestujúci nárok na náhradu škody.

	Pripomienka bola akceptovaná. 

	
	58. K § 20 ods. 5 
Navrhujeme vypustiť, tieto zmluvy sú v zmysle platnej legislatívy vylúčené zo zmlúv, na ktoré sa vzťahu ustanovenia o zmluvách uzatvorených mimo prevádzkových priestorov. Takéto ustanovenie by v praxi mohlo spôsobovať vážne problémy, hlavne v prípade last minute predajov, kedy cestovné kancelárie objednávajú služby hneď pri uzavretí zmluvy o obstaraní zájazdu alebo pri sprostredkovaní spojených alebo iných cestovných služieb a právo cestujúceho na odstúpenie od zmluvy bez povinnosti zaplatiť zmluvnú pokutu by ukladalo neprimerané zaťaženie a riziko pre cestovné kancelária a umožnilo špekulatívne konania zo strany cestujúcich!

	Pripomienka bola akceptovaná.  


	
	59. K § 21 
Celkovo odporúčame ponechať existujúcu právnu úpravu uvedenú v zmluve o obstaraní zájazdu, s povinnosťou pre cestujúceho uplatniť právo na odstránenie chybne poskytnutej služby bezodkladne, so spísaním písomného záznamu a reklamačné konanie v súlade s § 741i Občianskeho zákonníka, vrátane preklúzie.

	Pripomienka nebola akceptovaná. Navrhované znenie upravujúce zodpovednosť za poskytovanie zájazdu korešponduje so znením smernice, od ktorej sa nie je vzhľadom na úplnú harmonizáciu možné odchýliť.

	
	60. K § 21 ods. 2
Je nevhodné použiť slovné spojenie „dôvodne očakával“, nemá merateľný základ, je neexaktné a umožňuje nejednoznačný a rôznorodý výklad! Doplniť povinnosť spísania písomného záznamu na mieste, ako aj limitovať termín  na podanie reklamácie do 3 mesiacov od skončenia zájazdu, inak právo zanikne 

	Spojenie „vlastnosti, ktoré cestujúci dôvodne očakával“, pri ktorom by inak bolo možné očakávať určité výkladové problémy, je špecifikované tým, že je viazané na ponuku, vymedzenie bude zahrnuté do dôvodovej správy.
Povinnosť vydať cestujúcemu potvrdenie o uplatnení korešponduje s účelom, ktorý by mala povinnosť spísať záznam a táto úprava korešponduje so smernicou. 
Limitovanie reklamácie prekluzívnou lehotou nie je v súlade so smernicou, ktorá túto problematiku upravuje komplexne. 


	
	61. K § 21 ods. 7  
Z textu na prvom riadku odstrániť text: „písm. a)“

	Pripomienka bola akceptovaná. 

	
	62. K § 21 ods. 8
Doplniť zbavenie zodpovednosti aj pre prípad, že porušenie zmluvy spôsobil nielen cestujúci, ale aj tretia osoba, ktorá nie je poskytovateľom cestovných služieb v rámci  zájazdu, ak porušenie nebolo možné predvídať ani odvrátiť.

	Pripomienka nebola akceptovaná. Za riadne poskytnutie cestovných služieb zodpovedá cestovná kancelária. V prípade, ak porušenie zmluvy spôsobí tretia osoba, cestovná kancelária si od nej môže vymáhať náhradu škody. Navrhované znenie kopíruje smernicu, podľa ktorej: „členské štáty majú zabezpečiť, aby mal cestujúci nárok na primerané zníženie ceny za ktorékoľvek obdobie, počas ktorého došlo k nesúladu so zmluvou, pokiaľ organizátor nepreukáže, že nesúlad so zmluvou možno pripísať cestujúcemu.“

	
	63. K § 21 ods. 10
Doplniť vetu:  „Pokiaľ tak cestovná kancelária neučiní, má cestujúci právo zabezpečiť si repatriáciu sám na náklady cestovnej kancelárie“

	Uvedené vyplýva zo všeobecnej úpravy v odseku 6 písm. a).

	
	64. Návrh zákona neobsahuje postup pri reklamácii cestovných služieb a spojených cestovných služieb, pre úplnosť a vyhnutie sa prípadným nejasnostiam navrhujeme riešiť úpravu reklamácie aj cestovných služieb a spojených cestovných služieb výslovne v zákone.

	Na uvedené sa vzťahuje, v zmysle odkazu uvedeného v návrhu zákona, úprava § 18 zákona č. 250/2007 Z. z. o ochrane spotrebiteľa.

	
	65. K § 22
Navrhujeme zásadne prepracovať a zúžiť  rozsah „náhrady škody“ , ktorý  je v smernici užšie vymedzený  (Smernica hovorí o primeranej náhrade všetkých škôd, ktoré cestujúci utrpel v dôsledku nesúladu so zmluvou).  Slovenský právny poriadok hovorí o nemajetkovej ujme a nie škode  a táto sa  prejavuje vo sfére osobnostných práv.
Otázka náhrady škody je zásadného charakteru a je potrebné ju riešiť  systémovo v rámci všeobecne nastavených princípov a existujúcich inštitútov nášho právneho poriadku; uvedené rovnako platí aj na ods. 5 tohto paragrafu. 

	Spojenie nemajetková škoda bolo nahradené spojením nemajetková ujma. Uvedené korešponduje so znením smernice, nie je možné sa od neho odchýliť. V súlade s bodom preambuly č. 35: „Náhrada škody by sa mala vzťahovať aj na nemateriálnu škodu, ako je napríklad náhrada za situáciu, keď došlo k strate pôžitku z cesty alebo dovolenky v dôsledku značných problémov pri poskytovaní príslušných cestovných služieb.“


	
	66. K § 22 ods. 1 
Slovenský právny poriadok nepozná pojem nemajetková škoda. Navrhujeme, aby tento inštitút, ak má byť zavedený, bol systematicky riešený v príslušných ustanoveniach upravujúcich všeobecne škodu, t.j. v Občianskom zákonníku, aby bolo presne uvedené, čo sa má kompenzovať, v akých prípadoch a ako sa má táto škoda určiť.

	Viď vyhodnotenie pripomienky č. 65. Nakoľko je táto zodpovednosť v prípade zájazdov špecifická (ako ju vymedzujú aj úvodné ustanovenia smernice) a je úprava je komplexne uvedená v zákone o zájazdoch,  nebolo by vhodné ju vyčleňovať do Občianskeho zákonníka.

	
	67. Z návrhu nie je zrejmé, v akom vzťahu bude tento zákon k súčasnej právnej úprave zmluvy o obstaraní zájazdu nachádzajúcej sa v Občianskom zákonníku, v závislosti od toho by bolo potrebné riešiť jednotnú a už zaužívanú terminológiu v tejto oblasti (napr. objednávateľ, celý reklamačný proces a podobne).

	Úprava zmluvy o obstaraní zájazdu v OZ bude nahradená novým zákonom o zájazdoch.

	
	68. Navrhujeme znenie časti návrhu zákona týkajúce sa bankovej záruky prejednať aj s kompetentnými ľuďmi z bankového sektora. Dnešná právna úprava možnosti použitia samotnej bankovej záruky pre účely zabezpečenia ochrany klientov pre prípad úpadku CK boli nepoužiteľné a v praxi neexistoval jediný prípad využitia bankovej záruky ako jedinej formy ochrany. Dôvodom bolo nejasné a nepresné znenie zákona, kde banky odmietali za takýchto nejasných podmienok bankové záruky vydávať. Preto odporúčame konzultáciu s bankovým sektorom, aby bol tento inštitút reálny a použiteľný v praxi.

	Uvedené berieme na vedomie a otázka úpravy bankovej záruky bude predmetom diskusií medzi príslušnými subjektmi.

	SOI
	1. § 1 odporúčame nazvať Predmet právnej úpravy a § 2 Vymedzenie základných pojmov. 

	Pripomienky boli akceptované.
 

	
	2. K § 1 ods. 2 
-    v základných pojmoch v § 2 nie je špecifikácia pojmov príležitostné poskytovanie cestovných služieb a obmedzená skupina cestujúcich,
· pre zamedzenie možných pochybností by mali byť tieto pojmy špecifikované, čo sa bude považovať za príležitostné a čo už nie a na akú obmedzenú skupinu cestujúcich sa ustanovenia zákona nebudú vzťahovať.
navrhujeme pojem „poskytované“ nahradiť pojmom „organizované“ , prípadne „sprostredkované“ (v súlade so znením transponovanej smernice), ktorý podľa nášho názoru výstižnejšie pomenúva činnosť, ktorá do pôsobnosti predmetnej právnej úpravy nepatrí.
	Špecifikácia pojmov „príležitostné poskytovanie cestovných služieb“ a „obmedzená skupina cestujúcich“ budú bližšie objasnené v dôvodovej správe. Avšak posúdenie bude vždy závisieť od konkrétnych okolností prípadu. 
Nakoľko sa uvedené vzťahuje na zájazdy aj spojené cestovné služby spolu, pojem poskytované je vhodnejší ako sprostredkované.

	
	3. K § 2 ods. 1 písm. a) bod 2. a 4.
čo sa pod tým rozumie, čo je  prirodzenou súčasťou?
	To, čo sa rozumie pod spojením „prirodzená súčasť“ bude objasnené v dôvodovej správe. Nie je vhodné to vymedzovať priamo v texte zákona.


	
	4. K § 2 ods. 1 písm. b) 
Smernica EP a R 2015/2302 v čl. 3 bod 6. uvádza, že cestujúcim je akákoľvek osoba, ktorá má v úmysle uzavrieť zmluvu, alebo je oprávnená cestovať na základe uzavretej zmluvy, v rozsahu pôsobnosti tejto smernice;

	Pripomienka nebola akceptovaná. V súlade s bodom 7 preambuly: „Táto smernica by sa preto mala vzťahovať na osoby na služobných cestách, vrátane členov slobodných povolaní alebo na samostatne zárobkovo činné osoby alebo na iné fyzické osoby, ak si nedohodnú cestovné riešenie na základe všeobecnej dohody.“



	
	5. K § 2 ods. 1 písm. c) 
· nahradiť označenie obchodník označením poskytovateľ cestovných služieb.


	Pripomienka nebola akceptovaná. Pojem obchodník je širší ako poskytovateľ cestovných služieb.

	
	6. K § 2 ods. 1 písm. c) 
-Prečo nie je uvedená definícia spojených služieb pri pojmoch, ale až neskôr v § 4? 
-Navrhujem doplniť o podstatné porušenie zmluvy“ - § 21 ods. 6
Bolo by potrebné tu vymedziť všetky základné pojmy, ktoré používa zákonodarca v zákone.
	Definície zájazdu a spojených cestovných služieb sú vyčlenené do samostatných paragrafov z dôvodu lepšej prehľadnosti a ich pomernej zložitosti. 
Určenie podstatného porušenia zmluvy je vhodnejšie v časti upravujúcej zodpovednosť.

	
	7. K § 3 ods. 2 písm. a) 
Nezrozumiteľné.
	Uvedené ustanovenie je prebraté zo smernice a vzhľadom na úplnú úroveň harmonizácie sa od smernice v danej časti nie je možné odchýliť.


	
	8. K § 5 ods. 4 
stiera sa rozdiel medzi cestovnou kanceláriou (CK)  a cestovnou agentúrou (CA). Navrhujeme doplniť pred bodku doplniť „c) až f)
	Rozdiel je v odseku 1, keďže len CK je na základe povolenia na prevádzkovanie cestovnej kancelárie oprávnená kombinovať cestovné služby za účelom zostavenia zájazdu, predávať alebo ponúkať na predaj zájazdy a uzatvárať zmluvu o zájazde alebo sprostredkovávať spojené cestovné služby. Nevidíme dôvod, prečo by nemohla aj CA vykonávať činnosti podľa písm. a) a b).


	
	9. K § 6aa ods. 1 
Bez výzvy na odstránenie nedostatkov?
	Pripomienka bola akceptovaná.  

	
	10. K § 9 ods. 1 písm. d) 
Navrhujeme nahradiť  pojem „oprávnenie“ pojmom „kópiu oprávnenia“
V praxi cestovná agentúra pravdepodobne nebude mať k dispozícií originál oprávnenia a v kontrolnej činnosti budú vznikať problémy. 
	Pripomienka bola akceptovaná. 

	
	11. K § 10 ods. 2 
Medzi slová vložiť „ustanovenia“

	Znenie bolo preformulované nasledovne: „Na poistenie pre prípad úpadku sa vzťahuje primerane osobitný predpis, ak tento zákon neustanovuje inak.“ 


	
	12. K § 13 ods. 2
Navrhujeme nahradiť slovom „potrebné“ 

	Znenie bolo revidované nasledovne: „Vzhľadom na povahu zájazdu je cestovná kancelária alebo cestovná agentúra predávajúca zájazd povinná poskytnúť cestujúcemu aj informácie o“


	
	13. K § 13 ods. 2 
Medzi tieto slová cestujúcemu a aj vložiť „písomne“. Považujeme to za vhodné aby sa neskoršie, v prípade sporu nedalo spochybniť to, že tieto informácie boli poskytnuté.
	Pripomienka nebola akceptovaná. Uvedené je prebraté zo smernice a vzhľadom na úplnú úroveň harmonizácie sa od smernice v danej časti nie je možné odchýliť (smernica nevyžaduje vždy písomnú formu poskytnutia).


	
	14. K § 13 ods. 2 písm. a) bod 3.
Je potrebné to dať do správneho tvaru.

	Pripomienka bola akceptovaná. Revidované znenie je: „názov, poloha, kategória, trieda, stupeň vybavenosti a hlavné charakteristické znaky ubytovacieho zariadenia“


	
	15. K § 13 ods. 2 písm. e) 
Na konci doplniť - ustanoveného v zmluve.
	Pripomienka bola akceptovaná. 

	
	16. K § 15 ods. 9 
Sme toho názoru, že je potrebné určiť presný časový termín napr. 7 dní. Ak tak nespravíme tak každý bude považovať iný čas za dostatočný a môže sa nakoniec stať, že informácie budú poskytované len deň, dva pred odchodom. Tak sa odstráni nejasnosť tohto ustanovenia a dá sa všetkým CK a CA rovnaká podmienka.
	Pripomienka nebola akceptovaná. Máme za to, že by nebolo vhodné stanoviť minimálnu lehotu, nakoľko to závisí od konkrétnych okolností prípadu a napríklad pri last minute zájazdoch by práve táto podmienka mohla spôsobovať v praxi problémy. Ani Európska komisia sa nevyjadrila pozitívne k tomu, aby členské štáty určovali konkrétne lehoty tam, kde smernica hovorí o primeranom/dostatočnom čase, nakoľko to môže spôsobiť rozličnosť právnych úprav rôznych členských štátov.


	
	17. K § 17 ods. 1 
Bolo by vhodné aby sa k prebratiu záväzku jedného spotrebiteľa na druhého vyjadril aj ten spotrebiteľ ktorý preberá záväzok. Ak tak nebude, tak sa neskoršie môže stať, že nastanú problémy v dokazovaní, či skutočne došlo k zmene spotrebiteľa. Táto skutočnosť môže mať následne vplyv na úhradu tak ako je to uvedené v odseku 2.
	Pripomienka bola akceptovaná. Revidované znenie odseku 1 je nasledovné: „Pred začatím zájazdu môže cestujúci oznámením o postúpení zmluvy o zájazde na trvanlivom nosiči oznámiť cestovnej kancelárii, že zájazdu sa namiesto neho zúčastní iná osoba, ktorá spĺňa všetky dohodnuté podmienky účasti na zájazde a ktorej súhlas s postúpením je súčasťou tohto oznámenia. (...)“


	
	18. K § 17 ods. 2 
Prečo nezodpovedá iba nový cestujúci za zaplatenie zvyšku ceny zájazdu, ale obidvaja spoločne? Je to zámer?
	Uvedené je prevzaté zo smernice, od ktorej sa nie je možné, vzhľadom na úplnú úroveň harmonizácie, odkloniť (čl. 9 bod 2 smernice). 


	
	19. K § 18 ods. 6 
Je to odkontrolovateľné?
	Áno, keďže je na cestovnej kancelárii, aby preukázala výšku týchto skutočných nákladov.


	
	20. K § 19 ods. 1 
Odporúčame vypustiť slovo „iné“ . Zo znenia nie je jasné ktoré sú to tie iné podmienky.  
cestovné kancelárie považujú skoro všetky zmeny podmienok za zanedbateľné.

	Pripomienka nebola akceptovaná. „Iné podmienky“ sú všetky podmienky zmluvy o zájazde okrem ceny.
Nestačí, aby zmena bola zanedbateľná, súčasne si CK musela toto právo vyhradiť v zmluve o zájazde a informovať cestujúceho o zmene jasným, zrozumiteľným a určitým spôsobom na trvanlivom nosiči. Tieto podmienky sú kumulatívne dostatočné.


	
	21. K § 20 
Bolo by vhodné zahrnúť do zákona -Možnosť odstúpenia od zmluvy zo strany cestujúceho bez zaplatenia zmluvnej pokuty napríklad v prípade podstatného porušenia zmluvy (vymedziť tento pojem) zo strany cestovnej kancelárie (napr. ak cestovná kancelária zruší zájazd v lehote kratšej ako 20 dní pred termínom jeho začatia), čím nie je dotknuté právo cestujúceho na primeranú náhradu škody.
	Pripomienka nebola akceptovaná. 
Uvedené znenie korešponduje so znením smernice, od ktorej sa vzhľadom na úplnú úroveň harmonizácie nie je možné odchýliť. Cestujúci však má v konkrétnych prípadoch nárok na odstúpenie od zmluvy bez zaplatenia zmluvnej pokuty (napr. § 19 ods. 3 písm. b)  alebo § 21 ods. 6 písm. b)).

		
	22. K § 20 ods. 1
Medzi slová vložiť „písomne“.
	Pripomienka nebola akceptovaná. Uvedené obmedzenie na písomnú formu odstúpenia od zmluvy nie je v súlade so smernicou. Samozrejme, je v záujme cestujúceho, aby odstúpenie od zmluvy vedel preukázať a preto aj v prípade ústneho odstúpenia od zmluvy je v jeho záujme o tom požadovať aspoň písomné potvrdenie zo strany CK.


	
	23. K § 20 ods. 2
Odporúčame aspoň príkladom tieto okolnosti zadefinovať v § 2 Je otázne v tomto prípade  zvážiť ich naviazanie na Cestovné odporúčania ministerstva zahraničných vecí SR. V opačnom prípade vzniká riziko zbytočných sporov CK a cestujúceho. Cestujúci špekulujú a prostredníctvom tohto ustanovenia sa budú snažiť vyhnúť sa zaplateniu zmluvnej pokuty aj v prípadoch, kedy by ju zaplatiť mali. Vágnosť pojmu spôsobí problém v kontrolnej činnosti.
	Neodvrátiteľné a mimoriadne okolnosti budú príkladmo uvedené v dôvodovej správe, kde budú aj bližšie objasnené. Nie je vhodné ich vymedzovať priamo v texte zákona. Nie je možné vylúčiť, že toto posúdenie bude v konečnom dôsledku na súde. 

	
	24. K § 20 ods. 3
Je to formulované príliš zložito.
	Nakoľko sa jedná o znenie prevzaté zo smernice, nie je možné sa vzhľadom na úplnú úroveň harmonizácie od nej odchýliť, predkladateľ však zváži preformulovanie ustanovenia.


	
	25. K § 21 ods. 2 
Navrhujeme preformulovať:
„Pri uplatnení reklamácie cestovná kancelária alebo jej poverený zástupca vydá cestujúcemu písomné potvrdenie o uplatnení reklamácie“. 

V opačnom prípade nie je zrejmé, kto a kedy ho má cestujúcemu vydať a v kontrolnej činnosti bude problém. 
	Pripomienka bola akceptovaná.

	
	26. K § 24 ods. 3 
Doporučujeme vypustiť a upraviť tak, aby tam ostalo znenie:  !..........skutočne vynaložených nákladov .“
	Pripomienka nebola akceptovaná, pretože poplatok za pomoc môže byť aj v nižšej výške než skutočné náklady na pomoc.

	doc. JUDr. Jurčová, PhD.
	1. K § 1 ods. 2 písm. c)  
Smernica znie inak. Nerozumiem odklonu..... ved cestujucim moze byt aj osoba ktora tu  ramcou zmluvu pre ucely prac cesty uzatvara.. to ma mat vztah sam so sebou?
packages and linked travel arrangements purchased on the basis of a general agreement for the arrangement of business travel between a trader and another natural or legal person who is acting for purposes relating to his trade, business, craft or profession.
	Pripomienky boli akceptované. Revidované znenie je: „zakúpené na základe rámcovej zmluvy, ktorej predmetom je zabezpečenie cestovných služieb v súvislosti s pracovnými cestami, uzatvorenej medzi obchodníkom a inou osobou, ktorá pri uzatváraní a plnení zmluvy koná v rámci predmetu svojej podnikateľskej činnosti alebo povolania, alebo osobou konajúcou v jej mene alebo na jej účet.“


	
	2. K § 2 ods. 1 písm. b)  
Odchylne od smernice, nie som si uplne ista ci je spravne vylucovat ako zmluvnu stranu pravnicku osobu. Ved ani smernica napriklad nevylucuje vsetky sluzobne cesty.. a tiez traveller’ means any person who is seeking to conclude a contract, or is entitled to travel on the basis of a contract concluded, within the scope of this Directive;
	Pripomienka nebola akceptovaná. V súlade s bodom 7 preambuly: „Táto smernica by sa preto mala vzťahovať na osoby na služobných cestách, vrátane členov slobodných povolaní alebo na samostatne zárobkovo činné osoby alebo na iné fyzické osoby, ak si nedohodnú cestovné riešenie na základe všeobecnej dohody.“



	
	3. K § 2 ods. 1 písm. d)  
means any retail premises, whether movable or immovable, or a retail website or similar online sales facility, including where retail websites or online sales facilities are presented to travellers as a single facility, including a telephone service;
preco odklon smenica

	Uvedené nepovažujeme za odklon od smernice. Znenie smernice je len prispôsobené slovenskej právnej terminológii, pričom jej zmysel je zachovaný.

	
	4. K § 2 ods. 1 písm. f)  
Uplatnuju sa tieto prekazky vobec pri spojenych cestovnych sluzbach.. pri poistenia repatriacii podal smenirce... myslim ze zbytocne nafuknuta definicia...navrhujem pouzit znenie Obch Z
means a situation beyond the control of the party who invokes such a situation and the consequences of which could not have been avoided even if all reasonable measures had been taken;
Návrh: neodvrátiteľnými a mimoriadnymi okolnosťami prekážka, ktorá nastala nezávisle od vôle zmluvnej strany, ktorá sa na ňu odvoláva a  ak nemožno rozumne predpokladať, že by táto strana túto prekážku alebo jej následky odvrátila alebo prekonala a že by v čase vzniku zmluvy o zájazde alebo zmluvy tvoriacej spojené cestovné služby túto prekážku predvídala, Za okolnosti vylučujúce zodpovednosť sa považuje prekážka, ktorá nastala nezávisle od vôle povinnej strany a bráni jej v splnení jej povinnosti, ak nemožno rozumne predpokladať, že by povinná strana túto prekážku alebo jej následky odvrátila alebo prekonala, a ďalej, že by v čase vzniku záväzku túto prekážku predvídala.

	Áno, uplatňujú (napr. čl. 21 smernice – zodpovednosť za chyby pri rezervácii). 
Pri formulácii sme použili znenie OBZ. Pripomienky boli vzaté na vedomie a revidované znenie je: „neodvrátiteľnými a mimoriadnymi okolnosťami prekážka, ktorá nastala nezávisle od vôle zmluvnej strany, ktorá sa na ňu odvoláva a bráni jej v splnení jej povinnosti, ak nemožno rozumne predpokladať, že by táto strana túto prekážku alebo jej následky odvrátila alebo prekonala a v čase vzniku záväzku túto prekážku predvídala“

	
	5. K § 2 ods. 1 písm. f)  
Začatie zájazdu? Porovnaj start of the package’ means the beginning of the performance of travel services included in the package; ( slovo poskytovania povazujem za nadbytocne
Návrhu: začiatkom p zájazdu začatie poskytovania prvej cestovnej služby tvoriacej zájazd,

	Pripomienka bola akceptovaná.

	
	5. K § 13
Toto by som už dala do casti zajazd,  nie je to však podstatná pripomienka
	Pripomienka nebola akceptovaná. Predzmluvné informácie sú upravené nielen pre zájazd, ale následne aj pre spojené cestovné služby. Preto zmluva o zájazde je upravená samostatne a predzmluvné informácie netvoria súčasť rovnakej časti s názvom Zmluva o zájazde.


	
	6. K § 13 ods. 1
Návrh: Cestovná kancelária alebo cestovná agentúra predávajúca zájazd je povinná skôr než cestujúci uzavrie zmluvu o zájazde alebo uskutoční záväznú ponuku smerujúcu k jej uzavretiu o , poskytnúť cestujúcemu informácie prostredníctvom príslušného formulára uvedeného v prílohe č. 1 časti A alebo B. 
	Smernica a následne návrh zákona v uvedenom ustanovení riešia moment, kedy majú byť spotrebiteľovi poskytnuté predzmluvné informácie, a teda pred tým ako bude zaviazaný zmluvou alebo inou zodpovedajúcou ponukou. Text v pripomienke nezodpovedá požiadavkám smernice, avšak predkladateľ zváži preformulovanie ustanovenie v návrhu zákona.


	
	7. K § 13 ods. 2 písm. a)
Návrh: Podľa povahy zájazdu je cestovná kancelária alebo cestovná agentúra predávajúca zájazd povinná poskytnúť cestujúcemu aj informácie o
a) hlavných znakoch cestovných služieb
1. cieľové miesto alebo miesta, trasa cesty, termín začatia a skončenia zájazdu, dĺžka pobytu aj s dátumami a v prípade zahrnutého ubytovania počet zahrnutých nocí, 
2. druh a kategória dopravného prostriedku, úroveň jeho vybavenia, kvalita, trieda a dopravné spojenia, ak nie je presný čas ešte stanovený, približný čas odchodu a návratu a predpokladané miesta a trvanie zastávok,
3. ubytovacie zariadenie, jeho názov, poloha, kategória, trieda, stupeň vybavenosti a hlavné charakteristické znaky,
4. spôsob, rozsah a forma stravovania, 
5. program v mieste pobytu, výlety, exkurzie alebo iné služby zahrnuté v celkovej cene zájazdu,
6. ak to nie je zrejmé z kontextu, informácia, či sa niektoré z cestovných služieb poskytnú cestujúcemu v rámci skupiny a informácia o približnej veľkosti skupiny,
7. ak úžitok cestujúceho z inej služby cestovného ruchu podľa § 2 ods. 1 písm. a) štvrtého bodu závisí od efektívnej ústnej komunikácie,  informácia o  jazyku poskytovania tejto cestovnej služby,
8. informácia o všeobecnej vhodnosti cesty pre osoby so zníženou pohyblivosťou a na žiadosť cestujúceho aj presné informácie o vhodnosti výletu alebo zájazdu s ohľadom naotreby cestujúceho,

Aj všade ďalej by som uprednostnila zjednodusovanie vyjadreni a knim patri aj zaciatok zajazdu.. slovo poskytovania z mojho pohladu len zbytocne prehustuje text

Ak presný čas nemožno ešte určiť.. to je skôr zmyslom ustanovenia.. z §§ to tak nevyplyva

(bod 2) Where the exact time is not yet determined, the organiser and, where applicable, the retailer shall inform the traveller of the approximate time of departure and return;
(bod 7) where the traveller's benefit from other tourist services depends on effective oral communication, the language in which those services will be carried out;

	Pripomienky boli vzaté na vedomie, v texte používame spojenie „začatie zájazdu“ a „skončenie zájazdu“, ako bolo navrhované.

Revízia v bode 2 bola akceptovaná („presný čas nie je ešte stanovený“).

Navrhovaná revízia bodu 7  a 8 nebola akceptovaná, nakoľko znenie smernice sme prispôsobili slovenskej právnej terminológii s dôrazom na zrozumiteľnosť a určitosť textu pre zachovaní zmyslu smernice.

	
	8. K § 13 ods. 2 písm. c)
Návrh: celkovej cene zájazdu vrátane dane z pridanej hodnoty a všetkých ostatných daní,  všetkých  a poplatkov a iných nákladov, ktoré tvoria celkovú cenu, alebo, ak tieto náklady nemožno určiť skôr než bude zmluva uzavretá upozornenie, že do celkovej ceny ešte môžu byť zarátané/zahrnuté isté druhy  dodatočných nákladov,,

preco sa zdoraznuje dph???

takto by sme konecne dostali aj letiskové poplatky do ceny zajazdu.. nie je dovod aby pri leteckom zajazde v cene zajazdu neboli

the total price of the package inclusive of taxes and, where applicable, of all additional fees, charges and other costs or, where those costs cannot reasonably be calculated in advance of the conclusion of the contract, an indication of the type of additional costs which the traveller may still have to bear;

	Pripomienka ohľadom nezdôrazňovania DPH bola akceptovaná. V dôvodovej správe môžeme špecifikovať a aké všetky dane, náklady a poplatky ide.

Revidované znenie je: „celkovej cene zájazdu vrátane daní, všetkých nákladov a poplatkov, alebo, ak tieto náklady a poplatky nemožno určiť pred uzatvorením zmluvy o zájazde upozornenie, že do celkovej ceny zájazdu ešte môžu byť zarátané dodatočné náklady alebo poplatky.“


	
	9. K § 13 ods. 2 písm. d)
Návrh: platobných podmienkach, vrátane povinnosti cestujúceho zaplatiť preddavok a jeho výšku, platobných podmienkach pre zaplatenie zvyšnej časti ceny, prípadne o povinnosti poskytnúť na žiadosť inú finančnú zábezpeku a podmienkach, ktoré sa na ňu vzťahujú, 

pojem kúpna cena sa nikde inde nepouzíva

	Pripomienka bola akceptovaná.

	
	10. K § 13 ods. 2 písm. e)
Návrh: ak je realizácia zájazdu podmienená dosiahnutím minimálneho počtu účastníkov, výslovné uvedenie tejto skutočnosti a lehoty, v ktorej najneskôr musí cestovná kancelária cestujúceho písomne odstúpiť od zmluvy z dôvodu nedosiahnutia minimálneho počtu cestujúcich, 

prečo aj cestovná agentúra: zmluvnou stranou je CK, ta odstupuje od zmluvy (CA je zastupca alebo sprostredkovatel

navrhujem nehovorit o zrušeni a odstupeni... vytvaraju sa zbytocne dva momenty... je cestovná  kancelaria povinna odstupit od zmluvy..zmyslom je ak chce CK docielit zrusenie zajazdu.. inak ho musi realizovat.. premysli este  porovnaj smernicu .. ani tam nie su dve skutocnosti ale jedna
	Pripomienky boli akceptované. 

Revidované znenie je: „podmienke dosiahnutia minimálneho počtu účastníkov pre realizáciu zájazdu a lehote, v ktorej najneskôr musí byť cestujúci písomne informovaný o odstúpení od zmluvy zo strany cestovnej kancelárie z dôvodu nedosiahnutia minimálneho počtu cestujúcich ustanoveného v zmluve.“


	
	11. K § 13 ods. 6
Návrh: Informácie podľa odseku 2 písm. a), c), d), e) a g) tvoria neoddeliteľnú súčasť zmluvy o zájazde a nesmú byť zmenené, ibaže sa strany výslovne dohodli inak. Cestovná kancelária alebo cestovná agentúra predávajúca zájazd je povinná oznámiť všetky zmeny predzmluvných informácií cestujúcemu jasným, zrozumiteľným a určitým spôsobom pred uzatvorením zmluvy o zájazde.

ale to prelomuje jednostrannou zmenou.... skontroluj!!!! shall not be altered unless the contracting parties expressly agree otherwise.

Formuláciu sm trochu zmenila aby bolo zrejme, ze mozno vopred umoznit dohodou jednostranne zmeny, povodna formulacia sa zda vyzadovat zmenu len dohodou a to iste nie je ucelom

	Pripomienka nebola akceptovaná. Pôvodná formulácia je bežne používaná v slovenských právnych predpisoch a umožňuje zmenu na základe dohody; naopak formuláciu navrhnutú v pripomienke považujeme za príliš rizikovú pre právnu istotu spotrebiteľa.

	
	12. K § 14 ods. 3
Toto prehodit za zajazd
	Pripomienka nebola akceptovaná, nakoľko sme predzmluvné informácie upravili spolu a následne je časť zmluva o zájazde.

	
	13. K § 15 ods. 1
Mne sa tu trochu zda problemom uzatvrarnie zmluv s pravnickymi osobami.. kt je zaviazany zaplatit cenu zajzadu.. ak hore definujete cestujuceho len ako FO, nie je mi uplne jasne preco sme sa odchylili os smernice  

	Cestujúcim je len fyzická osoba. V súlade s bodom 7 preambuly: „Táto smernica by sa preto mala vzťahovať na osoby na služobných cestách, vrátane členov slobodných povolaní alebo na samostatne zárobkovo činné osoby alebo na iné fyzické osoby, ak si nedohodnú cestovné riešenie na základe všeobecnej dohody.“


	
	14. K § 15 ods. 3
Celý odsek prehodiť na piaty odsek.

Nemožno ak pouzivame CK alebo CA dať vsade obchodník???

	Pripomienka na prehodenie odseku bola akceptovaná. 

Nie, pretože CA je užšie ako obchodník.

	
	15. K § 19 ods. 2
Návrh: Ak je cestovná kancelária pred začiatkom poskytovania nútená / musí zájazdu podstatne zmení niektorý z hlavných znakov cestovných služieb uvedených v § 13 ods. 2 písm. a) prvom bode, nemôže splniť osobitné požiadavky uvedené v § 15 ods. 4 písm. a) alebo navrhuje zvýšiť cenu zájazdu o viac než osem percent podľa § 18 ods. 4, navrhne cestujúcemu zmenu zmluvy o zájazde. 

is contrained v directive

	Pripomienka bola akceptovaná. 

	
	16. K § 19 ods. 3
Návrh: Cestovná kancelária v prípadoch podľa odseku 2 bez zbytočného odkladu informuje cestujúceho jasným, zrozumiteľným a určitým spôsobom na trvanlivom nosiči o
a) navrhovaných zmenách a  o ich vplyve na cenu zájazdu,
b) práve cestujúceho navrhované zmeny v určenej primeranej lehote prijať alebo odstúpiť od zmluvy bez zaplatenia odstupného
c) skutočnosti, že ak cestujúci v lehote podľa písmena b), neodpovie, platí, že so zmenou súhlasi prípadnej ponuke náhradného zájazdu podľa odseku 4 a jeho cene.

dolezite doplnenie dlzky lehoty .. musi byt prmerana

Odstupného.. všade navrhujem zmenit na odstupné! Zmluvna pokuta sa viaze na porusenie povinnosti takze tato konstrukcia je myslim nevhodna

Zmena formulacie sledujem zosuladenie s klasickymi formulacia zmluvneho prava a mechnizmu jednostrannej zmeny , vyznam zostava zachovany

	Pripomienky boli akceptované. Otázka pojmov zmluvnej pokuty alebo odstupného bude ešte predmetom diskusií, v právnych predpisoch sa v danom prípade používa pojem „zmluvná pokuta“, preto sme sa ho rozhodli zatiaľ ponechať. 

Revidované znenie je: „Cestovná kancelária v prípadoch podľa odseku 2 bez zbytočného odkladu informuje cestujúceho jasným, zrozumiteľným a určitým spôsobom na trvanlivom nosiči o
a) navrhovaných zmenách a  o ich vplyve na cenu zájazdu,
b) práve cestujúceho navrhované zmeny v určenej primeranej lehote prijať alebo odstúpiť od zmluvy bez zaplatenia zmluvnej pokuty,
c) skutočnosti, že ak cestujúci v lehote podľa písmena b), neodpovie, platí, že so zmenou súhlasí,
d) prípadnej ponuke náhradného zájazdu podľa odseku 4 a jeho cene.“


	
	17. K § 19 ods. 4
Návrh: Ak cestujúci odstúpi od zmluvy o zájazde podľa odseku 3 písm. b), má právo prijať ponuku náhradného zájazdu najmenej v kvalite, ktorá zodpovedá službám dohodnutým v pôvodnej zmluve o zájazde, ak mu cestovná kancelária takýto zájazd ponúkne. Ak cestujúci odstúpi od zmluvy o zájazde podľa odseku 3 písm. b) a  neprijme ponuku náhradného zájazdu podľa predchádzajúcej vety, cestovná kancelária je povinná vrátiť cestujúcemu všetky platby uskutočnené cestujúcim alebo v jeho mene bez zbytočného odkladu, najneskôr do 14 dní odo dňa  odstúpenia od zmluvy o zájazde. Ustanovenia § 22 sa použijú primerane.

	Pripomienky boli akceptované s tým, že znenie v pripomienke bolo zosúladené so súčasnou legislatívou: „cestovná kancelária je povinná vrátiť cestujúcemu všetky platby uskutočnené cestujúcim alebo v jeho mene bez zbytočného odkladu, najneskôr do 14 dní odo dňa doručenia oznámenia o odstúpení od zmluvy“

	
	18. K § 19 ods. 5
Návrh: Ak sa v dôsledku zmeny zmluvy o zájazde podľa odseku 2 alebo prijatia náhradného zájazdu podľa odseku 4 poskytuje zájazd nižšej kvality alebo s nižšími nákladmi, cestujúci má nárok na primerané zníženie ceny.

Právo narok skontroluje termimológiu

	Pripomienky boli akceptované.

	
	19. K § 20 ods. 1
Návrh: Cestujúci je oprávnený kedykoľvek pred začiatkom zájazdu odstúpiť od zmluvy o zájazde. V zmluve o zájazde možno  dohodnúť primerané štandardné zmluvné pokuty, ktorých výška musí zohľadňovať čas odstúpenia od zmluvy pred začiatkom zájazdu, predpokladané zníženie nákladov v dôsledku neposkytnutia cestovných služieb tvoriacich zájazd cestujúcemu a predpokladaný príjem z náhradného predaja cestovných služieb. Ak štandardné zmluvné pokuty nie sú dohodnuté, výška zmluvnej pokuty sa vypočíta ako cena zájazdu znížená o súčet úspory nákladov za neposkytnuté cestovné služby a príjmov z náhradného predaja cestovných služieb. Na žiadosť cestujúceho je cestovná kancelária povinná poskytnúť odôvodnenie výšky odstupného, ktorá musí byť primeraná.

Odstupné!!!zmluvna pokuta s aviaze na porusenie povinnosti

	Pripomienka nebola akceptovaná. Viď vyhodnotenie pripomienky č. 16.

	
	22. K § 20 ods. 3 písm. a)
Ja osobne by som dala len odstúpi .. kedze je to hmotnopravny ukon musi dojst
	Pripomienka bola akceptovaná.

	
	23. K § 21 a nasl. (zodpovednosť)
Cela čast uplne prepracovaná

	Pokiaľ ide o zodpovednosť, návrh zákona je transpozíciou znenia smernice, od cieľov ktorej sa nemôžeme odchýliť. Text v návrhu zákona systematicky upravil znenie zo smernice, aby bola zaistená právna istota ako pre spotrebiteľov tak aj pre podnikateľov v oblasti cestovného ruchu.


	
	24. K § 21 ods. 7 
Lehoty mi nie su jasne.... dokedy mozno reklamovat ? smernica ma lehoti dvoch rokov  

	V zmysle smernice premlčacia lehota na uplatnenie nárokov podľa čl. 14 (zníženie ceny a náhrada škody), nesmie byť menej ako 2 roky. Neznamená, že musí byť 2 roky.

Keďže tieto lehoty nie sú upravené v návrhu zákona, aplikuje sa 250/2007.

	
	25. K § medzi 21 a 22 
Myslim, hoci aj smenica to tak pise, ze by sme mali oznacovat veci riadne a ked zmluva zanikne nemozno hovorit o zlave z ceny.
	Predkladateľ so dovoľuje požiadať o spresnenie pripomienke a vyjasnenie nemožnosti použitia pojmu zľava z ceny v uvedených ustanoveniach.

	MS SR
	

	Vzhľadom na zaslaný  formát  pripomienok je ich vyhodnotenie  uvedené v samostatnom dokumente.

